Lucas 23 - Holy Bible [Aymara Bible 1997] - (Luc 23)\nUcapachasti takeniw sartasipjjäna, ucatwa Jesusarojj Pilaton ucar irpapjjäna.\nUcanwa juchañchañ kalltapjjäna aqham sasa: —Aca jakerojj jakenacasar pejjtusquirwa jicjjatapjjta: ‘Impuestjja janiw romano emperadorarojj pagañasäquiti’ siwa, uqhamaraquiw ‘Cristöt’ saraquiwa, mä arunsti ucajj ‘rey’ sañ muni.\nUcatwa Pilatojj juparu jisct'äna: —¿Jumätati judionacan reyipajja? —sasa. Jesusasti sänwa: —Cunjämtejj sisctajja, uqhamawa —sasa.\nUcapachasti Pilatojj sacerdotenacan jilïrinacaparu, uqhamaraqui jakenacarusa sänwa: —Janiw cuna juchsa aca jaken jicjjatcti —sasa.\nJupanacasti sasipcaquïnwa juc'amp ch'amampi: —Take Judeanquir jakenacaruw yatichäwinacapampi mayjt'ayi. Galileat kalltani, ucatsti lurascaquiw acäcansa —sasa.\nUcapachasti Pilatojj uc ist'asin jupanacar jisct'i: ‘¿Aca jakejj Galileanquiriti?,’ sasa.\nUcatsti Galileanquiriwa sipanjja, Herodesan ucaruw apayi qhititejj Galilea apnakascäna ucaru. Ucasti uca urunacanjja Jerusalenancascaraquïnwa.\nJesusar uñjasajj Herodesajj wal cusisïna, jupasti walpun jupar uñjañ munäna. Jupasti yakhanacatwa jupjjat parlirjja ist'atayna, ucat jupajj suyascänwa mä milagro lurir uñjañataqui.\nJupasti wal jisct'äna, Jesusasti janiw cuns arscänti.\nUcancasipcaraquïnwa sacerdotenacan jilïrinacapajja, ley yatichirinacasa, ucanacasti walpunwa juchañchapjjäna.\nUcapachasti Herodesampi, soldadonacapampejj wal jisc'achapjjäna, ucatsti p'enkachañat juparojj suma isinacampiw ist'ayapjje mä reyirjama. Ucat Herodesajj wasitat Pilaton ucar qhiti.\nUcürunwa Pilatompi Herodesampejj sumancthapjjapjjäna; ucat nayrasti janiw walincapcänti.\nUcapachaw Pilatojj sacerdotenacan jilïrinacaparu, autoridadanacaru uqhamarac take jakenacaruw tantthapïna.\nUcatsti sänwa: —Jumanacaw aca jakjja nayarojj irpanipjjesta: ‘Jakeruw pejjtu’ sasa. Nayasti jumanac nayrakatanwa jisct'aracta, niya uñjapjjaractawa, janiw cuna juchsa jicjjatcti jumanacan juchañchatanacamatjja.\nHerodesas janiraquiw jicjjatquiti, ucataracwa cutt'ayanjjestu. Uñjapjjaractawa janiw cuna juchsa lurquiti jupajj jiwayatäñataquejja.\nJawk'jäwa, ucatsti antutjjäwa —sasa.\n[Pilatojj fiesta urunacanjja jakenacampi munayasiñataquejj mä preso antutañapänwa.]\nUcampis takeniw mayac art'apjjäna: —¡Cunarus jupajj tucpan! ¡Barrabasar antutam! —sasa.\nAca Barrabasarusti carcelaruw apantapjjatayna, marca apnakerinac contra pejjtutapata, uqhamarac jaker jiwayatapampita.\nPilatosti Jesusaruw antutañ munäna, ucat wasitat jakenacarojj parläna.\nJupanacasti juc'amp jach'atwa art'apjjäna: —¡Ch'accatam! ¡Ch'accatam! —sasa.\nQuimsïr cutimpiw Pilatojj jupanacar saraqui: —¿Cuna jan walsa lurejja? Janiw nayajj jupanjj cuns jicjjatcti jiwayatäñapataquejja. Jawk'jä, ucat antutjjäwa —sasa.\nJupanacasti arnakasipcaquïnwa: ¡Ch'accatam!, sasa. Uqham jupanacampi sacerdotenacan jilïrinacapampi wal arnakapjjatap laycuw jicjjatapjje cuntejj munapcän uca.\nPilatosti amtiwa cuntejj jupanacajj mayipcän uc luraña.\nUqhamaw antutjjäna, mayipcäna uca jakerojja, cawquïritejj marca apnakeri contra sayt'catayna, jake jiwayatapat carcelanccäna ucarojja. Jesusarusti jupanacan munañanacaparuw catuyjjaraquïna.\nJesusar ch'accatir apasipcän ucapachasti Cirenenquiri Simón jakeruw pampat jutasquirir catuntapjjäna, ucat juparojj cruz apjjaruyapjje Jesusan khepap apañapataqui.\nWalja jakew arcäna, uqhamarac walja warminacaw jupat llaquisisin jachapjjäna wararipjjaraquïna.\nJesusasti jupanacar uñtasin saraqui: —Jerusalenanquir warminaca, jan nayat jachapjjamti, jan ucasti jumanac pachpata, uqhamarac wawanacamampit jachapjjam.\nPurininiw urunacajja cunapachatï sapcani: ‘Cusisiñanïpjjew jan wawachasiri, jan usuriptiri, uqhamarac jan ñuñuyir warminacajja.’\nUcapachaw jakejj kollunacar aqham sañ kalltapjjani: ‘Nanacjjar alljjattapjjeta,’ lomanacarusti: ‘Imantapjjeta.’\nCh'ojjña alinacampitejj ucjja lurapchejja, waña alimpejj ¿cuns lurapjjani? —sasa.\nUqhamaraquiw pani lunthatanac apapjjäna Jesusamp chica jiwayañataqui.\nCunapachatejj Calavera sat chekaru puripjjäna ucqhajja, Jesusarojj crusaruw ch'accatapjjäna. Uqhamaraqui pani lunthatanacaru, maynirojj cupëjjaru, maynirusti ch'ekäjjaruraqui.\nCh'accatasipcän ucqhajj [Jesusajj sänwa: —Awquejja, perdonam, jupanacajj janiw cuna luratanacaps yatipquiti —sasa.] Soldadonacasti suerte jaktapjjäna Jesusan isip jupanaccam jaljasiñataqui.\nUcanjja jakejj uñch'uquisipcänwa, uqhamaraquiw autoridadanacas jupatjja larusipjjäna: —Yakhanacarojj khespiyiwa; jichhajj jupa pachpa khespiyaspan, chekpachatï Diosan ajllit Cristöchi ucajja —sasa.\nUqhamaraquiw soldadonacas jupatjj larusipjjäna jac'achasisinsti, c'allc'u vinagre loktapjjäna.\nUcatsti sapjjänwa: —Jumatejj judionacan Reyipästa ucajja, jumapach khespiyasim —sasa.\nP'ekep patansti mä kellkataw utjäna, [griego, latín, hebreo arunacana] kellkata, “Acajj Judionacan Reyipawa” —sänwa.\nWarccatatäpcän ucanacat maynïri lunthatasti jan wali arunacwa juparojj säna: —Jumatejj Cristöstajja, jumapach khespiyasim, uqhamarac nanacarus khespiyapjjaraquita —sasa.\nUcampis maynïr lunthatajj masiparojj tokenokänwa: —Jumas aqham mutuyatäcasinjja, ¿janit Diosarojj ajjsarcta?\nJiwasajj chekpachansa juchasatjamwa t'akhesisctanjja, ucampis jupajj janiw cuna jan wals lurquiti —sasa.\nUcatsti Jesusarojj sänwa: —Take marcanac apnakcäta ucqhajj nayat amt'asitätawa —sasa.\nJesusajj juparojj saraquïnwa: —Chekpachawa sisma, jichhürpachaw jumajj nayampi chica paraisoncjjäta —sasa.\nNiya chica urjamäjjänwa. Ucapachaw take aca orakejj ch'amact'awayäna, ucasti quimsa horascamaw uqhamäna.\nIntejj ch'amact'awayänwa, ucatsti templon cortinajj payaruw chic chicat ch'iyjtäna.\nUcatwa Jesusajj jach'at art'asïna: —¡Awquiy, amparamaruw ajayojj-jja catuyasjjsma! —sasa. Uc arsusinwa jiwawayjjäna.\nCunapachatï romano capitanajj uqham uñjän ucqhajja, Diosaruw yupaychäna: —Chekpachansa aca jakejj janiw juchanïcänti —sasa.\nTake qhitinacatejj ucanac uñjapcän uca jakenacajj chuymap lek'esisaw ucqhajj sarjjapjjäna.\nUcampis Jesusar uñt'apcatayna ucanacampi, uqhamarac Galileatpach arcanipcatayna uca warminacasa jayat take acanac uñch'uquisipcäna.\nMä suma asqui jakew utjäna, José sata, Arimatea marcanquiri, uca marcasti Judea orakenquiwa. Jupajj judionacan Jach'a Tantachasïwipan maynïrïnwa.\nAca Joseasti Diosan reinop suyt'ascäna, uqhamasti janiw “waliquiw” siscänti cuntejj Jach'a Tantachasïwejj lurcatayna ucarojja.\nUcat jupajj Pilaton uc sari, ucatsti Jesusan janchip mayi.\nCrusat apakasinsti, mä sabanampiw llawunti ucat mä karkaru lurat sepulturaruw imayjjäna, uca sepulturarusti janiw qhitis ucqhacamajj imascänti.\nUcqhasti samarañ urutac waquichasiñ urünwa, cunatejj niya kalltañampïscäna.\nGalileat Jesusamp chic jutapcatayna uca warminacajj sepultur uñjiriw sarapjjäna, ucatsti sum uñjapjjäna cunjäm uchatäcäntejj Jesusan janchipajj ucjja.\nUtar cuttanjjasinsti suma k'apquir kollanac waquiyapjjäna. Samarañ urusti samarapjjänwa camachi arunacarjama.


Jupanakajj taqe chuymaw sarapjjäna África cheqat Inti jalantaru | Taman yatjjatañataki\nYatiyañataki (congregacionan yatjjatañataki) | Enero 2014\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Becol Bengalí Birmano Bislama Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Congo Coreano Criollo haitiano Croata Danés Efik Endebele Endonga Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Gujarati Gun Hebreo Hiligaynon Hindi Holandés Húngaro Ibo Ilocano Indonesio Inglés Islandés Italiano Japonés Kannada Kaonde Kazajo Kikuyu Kimbundu Kiniaruanda Kirguís Kirundi Kwangalí Kwanyama Letón Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Maratí Maya Nepalés Ngäbere (o guaymí) Noruego Nyaneka Oromo Otetela Pangasinán Panjabí Papiamento (Aruba) Persa Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Rumano Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Suati Sueco Tagalo Tahitiano Tai Tamil Telugu Tigriña Tshiluba Tsonga Tsotsil Tsuana Tumbuka Turco Twi Tártaro Ucraniano Umbundú Urdu Uzbeko Vendal Vietnamita Wallisiano Waray-Waray Wolaita Xhosa Yoruba Zulú Árabe\nJupanakajj taqe chuymaw sarapjjäna: África cheqat Inti jalantaru\nPASCAL chachajj Costa de Marfil sat markan pisin jakasir mä jiskʼa markan jilsuwayi, jupajj sum jakasiñ munäna. Niyakejjay nuwasirïchïnjja (boxeador), akham jisktʼasiri: ‘¿Kawkinsa ukham nuwasiñan nayrar sartaskakirista ukat qamiriptirista?’. Niya 25 maranëjjäna ukhajj Europa toqenwa ukhamäspa sasaw amuyäna. Ukampis ukar mantañatak jan pasaportenïsasa ni yaqha documentonakanïsasa, leyinakajj kunanaktï mayki ukarjam jan phoqasaw mantañapäna.\nKhä 1998 maranwa uka chachajj 27 maranïkas viajäna. Jupajj Ghana marknam saräna, Togo ukat Benín marknamwa pasawayäna ukat Birni Nkonni (Níger) markaruw purïna. Ukampis mä jan wali cheqnamwa saraskakiñapäna. Uka markat alay toqer sarañatakejja, Sahara sat wasar pampnamwa camionetat sarañapäna, ukat Mediterráneo sat jachʼa lamar qotar purisajj Europa uksa toqer apir mä barcotwa sarañapäna. Amtapajj ukänwa, ukampis akanak utjipanwa Níger markan qheparäna.\nNayraqat jan qollqeniw uñjasïna. Ukatsti Noé sat precursoraruw uñtʼäna, jupajj Bibliat yatichañ qalltäna. Yateqkäna ukaw chuymapar purtʼäna ukat janiw nayrjam amuyjjänti. Yänak jan ukajj cosasanak jikjjatañat sipans Diosar yupaychañaw nayrankjjäna. Ukat diciembre 1999 maran bautisasjjäna. Jehová Diosar wal yuspäratap uñachtʼayañatakejj 2001 maranwa Níger markan precursorjam irnaqañ qalltkatayna, ukanwa cheqa yatichäwinak yateqäna. ¿Uk amtatapat kunjamsa jikjjatasi? Jupajj akham siwa: “Jakäwijan jukʼamp sumaw jikjjatasta”.\nÁFRICA CHEQAN TAQE CHUYMAW YATIYASIPKI\nPascal jilatjamarakiw Diosar yupaychañan nayrar sartasin waljanejj kusisitäpjje. Ukham amtanak phoqañatakejja, yaqhep jilat kullakanakajj Europa toqet África uksa toqeruw sarjjapjje, ukhamat kawkhantï yatiyirinakajj munaski ukan yanaptʼañataki. Cheqas África cheqat aynach toqenakan yanaptʼañatakejj niya 65 jilat kullakanakaw sarapjje, jupanakajj 17 maranit 70 maraninakäpjjewa. Benín, Burkina Faso, Níger, ukat Togo markanakan yanaptʼasipki. * ¿Kunas uk amtapjjañapatak yanaptʼpachäna, ukat kunjamsa jikjjatasipjje?\nDinamarca markankir Anne-Rakel kullakajj akham siwa: “Awk taykajajj Senegal markanwa misionerjam irnaqtʼapjjäna. Ukham irnaqtʼasajj kunjamäpjjänsa uk wali kusisitaw parlapjjeri, nayajj jupanakjamäñwa munarakiyäta”. Niya 15 mara nayrajja, Togo markan amparamp parlir mä tamaruw sarjjäna, ukhajj 20 jila maranikïskänwa. Ukham amtatapajja, ¿kunjamsa mayninakar yanaptʼäna? Kullakajj akham siwa: “Qhepatjja, sullka kullakajasa ukat jilajas Togo markan yanaptʼañatakiw jutjjapjjäna”.\nFranciankir 70 marani Aurele jilatajj akham siwa: “Phesqa mara nayraw jubilasjjta, ukat Paraíso puriniñapkam Francia markan suyaña, jan ukajj Diosatak jukʼamp irnaqañwa amtañajäna”. Jilatajj Diosatak jukʼamp irnaqañ amtäna. Ukat niya kimsa maranak nayraw Albert-Fayette sat warmipampejj Benín markar sarjjapjjäna. Jilatajj akham siwa: “Akaru Diosar servir jutañ amtapjjatajajj wali askipuniwa”. Ukat kusisitaw akham saraki: “Janiw ukakïkiti, qota jakʼan yatiyapkta ukawjanakajj Paraisor uñtatawa”.\nClodomir ukat Lysiane sat chacha warmejj 16 mara nayraw Benín markar sarjjapjjäna. Qalltanjja, familiapata ukat amigonakapatwa llakisipjjerïna ukat janjamakiw yatinoqtkañäniti sasaw amuyapjjarakirïna. Ukampis janiw ajjsarjjapjjänti ukat kusisitaw jakasjjapjjäna. Jilatajj akham siwa: “16 maraw akankjjapjjta ukat yaqhanakarus yanaptʼawayapjjaraktwa, sapa marajj maynirus cheqa yupaychäwir mantañapatak yanaptʼapkirista ukhamawa”.\nLysiane ukat Clodomir jilat kullakajj cheqa yatichäwinak yatichawayki ukanakat mä qawqhanimpi\nJohanna ukat Sébastien\nSébastien ukat Johanna chacha warmejj 2010 maranwa Francia markat Benín markar sarjjapjje. Jilatajj akham siwa: “Taman walja lurañanakaw utji. Akan servisajj Diosan markapankir mä escuelarus sarapkirista ukhamawa”. ¿Ukankir jaqenakajj kunjamäpjjesa? Johanna kullakajj akham siwa: “Cheqa yatichäw wal yatjjatañ munapjje. Jan yatiyapkta ukhasa Biblia toqet callen jisktʼasipjjapunituwa ukat qellqatanaksa mayipjjarakituwa”. Uka markar sarañajja, ¿kunjamsa uka chacha warmir yanaptʼawayi? Jilatajj akham siwa: “Jukʼampiw mayachtʼasipjjta. Warmijamp sapüru yatiyañajj wali askiwa” sasa.\nEric ukat Katy chacha warmejj precursorjamaw Benín markat alay toqen irnaqtʼasipki, ukhan jukʼanikiw jakapjje. Tunka mara nayrajj Francia markan jakapkäna ukhajja, kawkhansa yatiyirinakajj munasi uka cheqanakar sarañ toqet parlir yatichäwinakwa liyiñ qalltapjjäna ukat Diosatak sapürunjam irnaqtʼirinakampiw parlapjjäna. Ukaw yaqha markar sarañatak yanaptʼäna ukat 2005 maranwa uka markar sarjjapjjäna. Ukhat jichhakamaw jiljjattir uñjawayapjje. Eric jilatajj akham siwa: “Aka pä mara nayrajja, Tanguiéta grupon llätunka yatiyirinakakïpjjayätwa. Jichhajj 30 yatiyirëjjapjjtwa. Domingo urunakajja, 50 jan ukajj 80 ukhaniw tantachasipjjta. ¡Ukham jiljjattatap uñjañajj janiw kunampis kikpäkiti!”.\nKaty ukat Eric\nJANIW JAN ATIPJAÑJAMÄKITI\nYanaptʼañatak yaqha cheqar sarapki ukanakajja, ¿kuna jan walinakansa uñjasipjje? 33 maran Benjamin jilatajj Anne-Rakel kullakan jilapawa. Jupajj khä 2000 maran Dinamarca sat markanwa Togo markan misionerjam irnaqtʼir mä jilatamp parltʼäna. Jupajj akham amti: “Precursorjam irnaqtʼañwa munta sasaw sista ukat akham sasaw jisktʼitäna: ‘¿Togo markan precursorjam irnaqtʼañ munasmati?’ sasa. Ukhajj janïraw 20 maranïkayätsa, ukampis pä kullakajaw ukan servisipkäna, ukhamajj ukar saririskayätwa”. Sum amuytʼasisajj ukaruw sarjjäna. Jupajj janiw francés arut mä arsa yatkänti. Akham saskakiwa: “Nayrïr sojjta phajjsinakajj wali chʼamänwa, janiw ukankirinakampejj sum parltʼaskayätti”. Tiempompejj sum yatjjäna, jichhajj Benín markan Betel utanwa Departamento de Envíos ukat Departamento de Computadoras ukan yanaptʼaski.\nMarie -Agnès ukat Michel\nEric ukat Katy jupanakat parlaniwayktan ukanakajja, yaqha aru parlir tamanwa Francia markan janïr Benín markar sarkasin yanaptʼasipkäna. ¿Kunjamtï Francian yanaptʼapkän ukhamarakïnt África cheqanjja? Kullakajj akham siwa: “Mä cheqan sum jakasiñ janiw jikjjatañjamäkänti. Walja phajjsiw jan luzani ukat jan qʼoma umani jakawayapta”. Jilatajj akham sarakiwa: “Uta jakʼankirinakajj wali arumkamaw musica wali jachʼat tocayapjjeri. Paciencianïña ukat yatinoqtañaw wakisi”. Jupanakajj akham sapjjewa: “Kawkharutï jichhak yatiyäwinakajj purki ukan yatiyañajj chʼamäkchisa, walja bendicionanakaw utji”.\nFranciankir Michel ukat Marie-Agnès, jupanakajj Benín markaruw sarjjapjjäna ukat niya phesqa maranakaw ukankjjapjje, niya 60 maranakanïpjjewa. Qalltan wal ajjsartʼayasipjjäna. Jilatajj akham amti: “Yaqha cheqar sarañajj janiw walïkaspati sasaw yaqhepajj sapjjetäna. Ukampis janitï Diosaw yanaptʼistani sasin confiyapjjeriskayäta ukhajj ajjsarapjjeriskayätwa, ukatwa Jehová Diosar jukʼamp sum yupaychañataki ukat Jupan yanaptʼat sarjjapjjayäta”.\nYatiyirinakajj munaski uka cheqanakan yanaptʼirinakajja, nayraqatajj mayni pachpaw wakichtʼasiñapa sasaw sapjje. Ukatakejj tiempökipanwa waktʼayasiña ukat yaqha cheqanakar yatinoqtañ yateqapjjañaparaki, qawqhatï utjkistu ukarjam jakaña ukat Jehová Diosar confiyañaw wakisi (Luc. 14:28-30).\nSébastien jilatajj akham saskakiwa: “Janïr yaqha cheqar sarkasajja, esposajampejj pä maraw qollq tantapjjta. Kusistʼañanakar jan añch qollqe tukjaña ukat jan wakiski uk jan alañwa amtapjjayäta”. Yaqha markan yanaptʼaskakiñatakejj sapa maraw mä qawqha phajjsinak Europa toqer trabajir sarapjjta, ukhamat marpach Benín markan precursorjam irnaqtʼañataki.\nMarie-Thérèse kullakajja, África cheqat Inti jalant toqer yanaptʼir sarapki uka 20 solter kullakanakat maynïriwa ukat Francia markan auto apnaqerit trabajïna. Ukampis 2006 maran Níger markan mä mara precursorjam irnaqtʼañatakiw trabajopat permiso mayisïna. Ukat jankʼakiw ukham jakañ munatap amuyasïna. Akham siwa: “Franciar kuttʼayät ukhajja, trabajojjan kuna horariontï trabajkayät uk mayjtʼayañapwa patronajarojj mayiyäta, jupatakejj ukajj walikïnwa, jichhajj mayo phajjsit agosto phajjsikamaw auto apnaqerjam Francian trabajta, ukat septiembret abril phajjsikamajj precursorjamaw Níger markan irnaqarakta”.\nDiosan Reinop nayrar uchapki ukanakarojj kunatï wakiski uk Jehová Diosaw churaskani (Mat. 6:33). Francia markankir niya 30 maran Saphira solter kullakat parltʼañäni, jupajj Benín markanwa precursorjam irnaqtʼaski. Jupajj 2011 maranwa Francia markar kuttʼäna, ukhamat trabajat qollqepampi África cheqan sojjtïr mara precursorjam irnaqtʼañataki. Jupajj akham siwa: “Viernes uröjjänwa uka ururuw trabajojajj tukusjjäna. Pä semanakiw Francian qheparañatakejj utj-jjetäna, ukat Benín markan mä mara jakañatakejj tunka urunakamp qollq jikjjatañajaw wakisïna. Jehová Diosaruw mayisiyäta ukat kunjamsa jikjjatasiyäta ukwa sayäta. Mä jukʼampjjarojj telefonotwa trabaj churir mä agenciajj jawsanitäna, ukhamat mayni lanti pä seman trabajiñajataki”. Saphirajj lunes uruw uka yaqha trabajon irnaqañatak saräna, ukat khititï uka pä semanajj jan ukankañapäkän jupaw juparojj yatichañapäna. “Mä kullakan Precursoranakatak Escuelar sarañatak tunka urunak munatapwa ukan yatta. Ukat juma lantitï maynir trabajir jaytäta ukhakiw permiso churirisma sasaw patronapajj satayna. Jupajj ukhamarakiw Jehová Diosar yanapa mayitayna, ¡Jehová Diosajj panpachaniruw mayisitanakaj istʼapjjetu!”\nÁfrica cheqat Inti jalant toqer yanapir sarawayapki uka jilat kullakanakajja, uka mark utapäkaspas ukhamwa uñjapjje, yaqhepasti mä qawqha tiempot markanakaparuw kuttʼawayjjapjje. Ukhamäkchisa ukan yanaptʼawayapki ukanakajja, wali askinak jikjjatasipkakiwa. Cheqpach kusisiñajj Jehová Diosar serviñat jutatapwa yateqawayapjje.\n^ tʼaqa 6 Benín markan utjki uka sucursalaw francés aru parliri uka pusi markanak uñji.\nKunjamsa yaqhanakarojj wakichasispa\nFrancia markat precursor ukat irpir chuymanjam irnaqtʼir Pascal jilatajj Benín markan 12 jila maraw yanaptʼaski, jupajj akham siwa: “Jilat kullakanakar Diosar yupaychañan jukʼamp jiltir uñjañajj mä bendicionawa”. ¿Kunjamsa jupajj yaqhepar yanaptʼawayi?\n“Kunan yanaptʼañas wakisispa ukwa sapa maynir uñjta. Ukat jilat kullakanakaw kunjamsa yatiykasin jaqenakar jakʼachasiña ukat aruntaña uk yatichawayapjjetu. Ukat nayajj qellqaqasipjjañapwa jupanakar yatichawayarakta. Niyakejjay uka markan walja callenakajj jan sutinïkchitejja, ukat utanakas janirak numeronïkchejja, yaqhep jilat kullakanakajj wasitat kuttʼañatakejj janiw qellqtʼasipkänti, ni kuttʼapkänsa. Ukat Bibliat yateqañ munirin utapajj kawkhansa jikjjatasi uk qellqaqtʼasiñajj wali askiwa ukaw mayamp kuttʼañasatak amtayistu sasaw jupanakar yatichawayta.”\n“Akankir jaqenakajj istʼasaw sum yateqapjje. Jan ni mä libro uñjjatas walja arunak parlañsa, waljaniw yateqawayapjje, ukampis liytʼañ chʼamtayapjjewa. Pä wayna jilatanakaruw nayamp chik jachʼat liytʼañäni sasin chʼamañchtʼayäta. Ukat jukʼat jukʼat sum liytʼañ yateqjjapjjän ukhajja, jukʼampiw liyiñ munapjjäna. Ukat Bibliat apstʼat qellqatanakat kunjamsa jukʼamp yatjjatapjjaspa uksa yaticharakiyätwa. Jankʼakiw nayrar sartapjjäna, ukat mä jukʼa tiempot irpir chuymaninakan yanapirinakapjamaw irnaqtʼjjapjjäna.”\nSapürunjam Diosan Reinopat yatiyapki uka precursoranakarojja, ¿kunjamsa wakichtʼasi?\nWiñay jachʼa Reyiru yupaychapjjañäni\nCristojj 100 maranakaw Reyjam apnaqjje ¿kunanaksa jikjjatawayi?\nWayn tawaqo suma amtar purim\n‘Reinomajj jutpan’ sasin ¿kunapachkamas mayiñäni?\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Enero 2014\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Enero 2014\nYATIYAÑATAKI (CONGREGACIONAN YATJJATAÑATAKI) Enero 2014\nJupanakajj taqe chuymaw sarapjjäna: Myanmar markaru\nJupanakajj taqe chuymaw sarapjjäna: Madagascar markaru\nJupanakajj taqe chuymaw sarapjjäna


Génesis 22 - Holy Bible [Aymara Bible 1997] - (Gén 22)\nMä kawkha tiempo pasatatsti Diosajj Abrahaman iyawsañapwa yant'äna. Sutipatwa art'anïna, jupasti saraquïnwa: —Acanctwa —sasa.\nDiosasti saraquïnwa: —Isaac wawamar irpjjarum, sapa yokall wawamaru, sinti munat wawamaru, ucatsti Moriah oraker saram. Uca chekar purisinsti, cawquïri kolltejj nayajj uñacht'aycäma uca chekan nayaru wawama sacrificiot loktita —sasa.\nKhepärmanthisti wali alwatwa Abrahamajj sartasïna, asnopa caront'asi, sacrificiotaquisti lawa ch'iyjaraqui, ucatsti cawqharutejj Diosajj “Saram” siscatayna uca chekaruw sari, Isaac wawap irpjjarusisina, pani sirvirinacapampi cuna.\nQuimsa uru saratatsti Abrahamajj, cawqharutejj puriñapäcän uca chekjja jayat uñtäna.\nUcatsti sirvirinacaparojj sänwa: —Jumanacajj aqhar asnompi chica kheparapjjam. Wawajjampi nayampisti sarasipcaquïwa, Diosaruw yupaychanipjjä, ucatsti jumanacan ucaruw cuttanjjapjjaraquï —sasa.\nAbrahamasti sacrificiotaqui lawanac catusinjja Isaacaruw k'epjjaruyi, ucatsti cuchillo catu, ninampi cuna, ucat panpachaniw sarawayapjjäna.\nMä juc'a tiempo pasipansti Isaacajj Abrahamarojj sänwa: —Awqui —sasa. —¿Cunsa munta wawa? —sasaw Abrahamajj saraquïna. Isaacasti saraquïnwa: —Uñjam, lawasa, ninasa utjistuwa, ucampisa ¿cawquincaraqui mä ovejasti sacrificiot loktañataquisti? —sasa.\nAwquipasti saraquïnwa: —Diosaw mä oveja uscuscani sacrificiotaquejj, wawa —sasa. Panpachanisti sarasipcaquiraquïnwa.\nCawqharutejj Diosajj uñacht'aycatayna uca chekar purisinsti Abrahamajj mä altar luräna, uqhamarac lawanacsa suma waquicht'i altar patjjaru, ucatsti Isaac wawaparuw catuntasin ñach'anti, altarjjaruw wayjjataraqui, lawa patjjaru.\nCunapachatejj wawapar qharinucuñatac cuchillo aytcäna ucapachaw,\nTatitun angelapajj alajjpachat art'anïna: —¡Abraham, Abraham! —sasa. —Acanctwa —sasaw Abrahamajj saraquïna.\nTatitun angelapasti saraquïnwa: —Jan cuna ñankhsa wawarojj luramti, jichhasti yattwa Diosar ajjsaratama, janiraquiw “Janiw” sisctati sapa wawama nayar loktaniñjja —sasa.\nAbrahamasti uñatatasisinjja, mä orko oveja uñji mä koka taypin wajjrat achuntata. Sartasinsti uca oveja aptani, ucat Diosar sacrificiot loktäna wawap lanti.\nUca khepatsti Abrahamajj, uca chekarojj aqham sasaw sutichäna: “Tatitojj cunatejj waquisqui ucjja churasiriwa” sasa. Ucatwa jichhacam uca kollojj “Tatitojj cunatejj waquisqui uca churasiriwa” sasa sutichatäsqui.\nTatitun angelapasti wasitatwa alajjpachat art'ani, Abrahamarojj,\naqham sasa: —Tatitojj aqham siwa: ‘Jichhajj aqham luratamata, mä sapa wawama sacrificiot loktaniñsa janiraqui ‘Janiw’ satamatjja, naya quipcaw juramentompi arsta,\njumar wali bendiciñataqui. Wawanacamarusti waljanirupuniw tucuyäjja alajjpacha warawaranacjama, kota thiyanquir ch'allanacar uñtata. Uqhamarus jupanacajj uñisirinacaparojj atipjapjjapuniniwa,\ntake marcanacaraquiw jupanac toke bendicitäni, nayaru jaysatam laycu’ —sasa.\nAbrahamasti, cawqhanccäntejj sirvirinacapajj ucqharuw cuttanjjäna. Ucatsti takpachaniw Beerseba chekat cuttanjjapjjäna, cawqhantejj Abrahamajj jaccäna ucaru.\nTake acanac pasatatsti Abrahamajj yatiraquïnwa Nacor jilapan Milca warmipajj wawanacanïtaparaqui.\nJilïri wawapasti Uz satänwa, ucjjaru jilapasti Buz sataraqui, ucjjarusti Kemuel sataraqui, ucasti Araman awquipänwa.\nUcjjarusti nacipjjaraquïnwa Quesed, Hazo, Pildas, Jidlaf, uqhamarac Betuel ucanaca.\nAca Betuelapï Rebecan awquipänjja. Milca warmejj aca quimsakallko wawanacpï Nacor chachapataquejj wawachänjja, uca Nacorasti Abrahaman jilaparaquïnwa.\nUqhamarus Nacorajj Reúma sat uñt'atapampejj wawanacaniraquïnwa. Ucanacasti Teba, Gaham, Tahas, uqhamarac Maaca ucanacänwa.


Qhapaq Ñan ukan sarnaqañatakix pusi yänakaw apasiñapin munasi\nQhapaq Ñan ukan sarnaqkasa (Jamuqa: Saräwinak Uñjir Kamanan uñt?ayata)\nSaräwinak Uñjir Kamana Utankirinakax Qhapaq Ñan nayra thakhïm sarañatakiw wakicht’ayasisipki. Uñatatt’asirinakan juk’amp sarapxañapatak ukhamarak nayra saräwinakat amtasiñatakiw ukham amtawiyapxi. Pusi kilómetro thakhwa sarapxani, pusi yänakaw sarnaqañatakix apañapin munasi.\nSarnaqañatakjam walïki uka sapatunakaw apaña, qalanakäm laq’äm sarnaqañataki. Ukham sarasax, janiw kay phallarayasiñax utjkaniti. Mä jach’a sombrerox munasirakiwa, ukax lupimp jan nakharayasiñatakiwa. Isix janiw ancha jathïñapäkiti, ukhamarus thayat jark’aqkirïñapawa, jalls jalluntakispawa. Umax utjañaparakiwa, sarnaqkasax umat pharjasiri. Yamakis janiw ancha jathi yänak apañax walïkiti, qariyasiwa.\nMara t’aqa phaxsit 20 uru saraqkipanw uka jach’a thakhïnx sarnaqapxani. Waki markatw k’añaskunakax Azafranalkam sarapxani, uka chiqanx laqtasipxaniwa, ukatw saernaqañ qallantapxani. Titixunimpiruw ukatatx puripxani, qhiparux San Pedroruraki.\n“Sarnaqatäkan taqpach uka thakhiw Desaguadero municipion jikxatasi, ayllunakanw katuqapxitani. Sarapkan jupanakax yapuchañ taqananak uñjapxani ukhamarakiw nayra achachila awichanakasan phust’äwinakaps ist’apxani” sasaw mama Wilma Alanocax arsuwiyi, jupax Saräwinak Uñjir Kamanarakiwa.\nEvo Morales Ayma Jilïr Irpirix uka thakhinkarakiniwa, jupamp chikax suxta markatw sarnaqirinakax puripxani: Argentina, Bolivia, Chile, Colombia, Ecuador, Perú.\nQhapaq Ñanx “Mayacht’ir Thakhi” sasarakiw uñt’apxi. 2014 maran mara t’aqa phaxsit 21 uru saraqkipanw uka thakhx uraqpachan jakir jaqinakan luratapjam yäqañ amtawiyapxi, Qataranw ukham amtawiyapxi, Doha jach’a markana./RAR


¿Diosan Reinopajj kunanaksa chhaqtayani? | Taman yatjjatañataki\n“Akapachajj tukusirikiwa jan wali luräwinakapamppacha, ukampis kawkïritejj Diosan munañap lurki ukajj wiñayatakiw jaki” (1 JUAN 2:17).\nCANCIÓN: 134, 24\n¿Kunsa Jehová Diosajj jan wali jaqenakarusa, jan wali organizacionanakarus lurani?\n¿Kunsa Jehová Diosajj jan wali lurañanakampi, taqe jan walinakampi lurani?\n¿Aka jan wali pachamp chika jan tukjatäñatakejj kunsa lurañasa?\n1, 2. 1) ¿Jiwayatäñapäki uka jan wali jaqempi akapachampejj kunansa niya kikpaki? (Aka janankir dibujo uñjjattʼäta). 2) Akapachajj tukjatäkani uka qhepatjja, ¿alajjpachana ukhamarak aka Oraqen jakirinakajj kunjamsa jakasipjjani?\nSINTI jan walinak lurir mä jaqes cárcel manqhan maysat maysa sarnaqkaspa ukham amuytʼañäni. Uk uñjasinjja guardianakajj akham artʼapjje: “¡Jiwat jaqe!” sasa. ¿Kunatsa ukham sapjjpacha? Uka jaqejj jakaskchisa, kʼumaräskchisa, jiwayatäñapatakiw juzgasi, jiwañapas wali jakʼankarakiwa. Ukatwa niyas jiwatäkaspa ukham uñjatäjje. *\n2 Aka jan wali pachajj carcelankiri uka jan wali jaqempi sasiwa, niyaw tukjatäni. Bibliajj akham siwa: “Akapachajj tukusirikiwa” sasa (1 Juan 2:17). Jehová Diosaw akapachar tukjañ amtawayi, niyaw uka amtaparjam phoqarakini. Ukampis akapachan tukusiñapampi, uka jan wali jaqen jiwañapampejj janiw kikpäkiti. Jan wali luriri jaqer jiwayañ amtapki ukajj janiw walïki sasinwa yaqhepajj sapjjaspa, ukhamat jan jiwayatäñapataki. Ukampis Jehová Diosajj cheqapa Juezawa, aka pachar tukjañ amtasajj janiw pantjaskiti (Deu. 32:4). Aka pachar tukjañ amtawayki uksa, tiempoparuw phoqani, janiw ni mä jukʼsa suytʼkaniti. Aka pachajj tukjatäkani uka qhepatjja, alajjpachana, ukhamarak aka Oraqen jakirinakajja, Jehová Diosajj cheqaparuw lurawayi sasaw sapjjani. ¡Taqeniw kusisit jakasipjjarakini!\n3. Diosan Reinopajj apnaqjjestani ukhajja, ¿kuna jan walinakas chhaqtayatäni?\n3 ¿Kunanakas akapachampi chikajj tukjatarakïni? Kuna jan walinaktï jichhürunakan uñjktan ukanakaw chhaqtani. Ukajj ‘Diosan Reinopat suma yatiyäwinakawa’ (Mat. 24:14). Diosan Reinopajj apnaqjjestani ukhajj kuna pusi jan walinakas chhaqtani ukwa yatjjataskañäni: jan wali jaqenaka, jan waltʼayir organizacionanaka, jan wali lurañanaka, taqe jan walinakaw chhaqtayatäni. Ukanakat yatjjatkasajja aka jisktʼanakaruw qhanañchaskañäni: 1) ¿Kuna jan walinakansa uñjasiyistu? 2) ¿Kunsa Jehová Diosajj jan walinakampi lurani? 3) ¿Jan walinak lantejj kunanaksa Jehová Diosajj utjayani?\nJAN WALI JAQENAKA\n4. ¿Kuna jan walinakansa jan wali jaqenakajj uñjasiyistu?\n4 ¿Kuna jan walinakansa jan wali jaqenakajj uñjasiyistu? Qhepa urunakanjja, “jan wali tiemponakaw jutani” sasaw apóstol Pablojj säna. Ukatsti akham sarakïnwa: “Jan wali jaqenakajj ukhamarak sallqjerinakasa jan walit jukʼamp jan waliruw sarapjjani” sasa (2 Tim. 3:1-5, 13). ¿Uka arunakajj phoqasiskiti? Aka tiemponjja, waljaniw jan wali jaqenakampi tʼaqesiyat uñjastanjja. Kunattejj jan sinttʼasis jaqe masipar jan walinak luririnakaw wal utji, yaqha casta jaqew sasin uñisirinakas walirakiwa. Jupanakat yaqhepajja, taqen uñjkataw uka jan walinak lurapjje. Yaqhepasti, jaqenakar yanaptʼañsa munapkaspa ukham tukupjje, ukampis jan wali jaqenakäpjjewa. Janis jiwas kikpajj ukham tʼaqeskstanjja, jan walinak lurapjjatap uñjasasa jan ukajj istʼasasa wal chuym usuyastanjja. Yamas kunapachatï wawanakaru, chuymaninakaru jan ukajj jan chʼamani jaqenakaru jan walinak lurapjjatap yattan ukhajja wal chuym usuyastanjja. Jan walinak luriri jan chuyman jaqenakajja, mä animalar uñtata jan ukajj demonionakar uñtatäpjjewa (Sant. 3:15). Ukampis ¡Jehová Diosajj kusiskañ yatiyäwinakwa Arup toqejj yatiyistu!\n5. 1) ¿Jan wali lurañanak apanukuñajj tiempöskiti? 2) ¿Khitinakatï jan wali lurañanakap jan apanukupkani ukanakarojj kunas pasani?\n5 ¿Jan wali jaqenakampejj kunsa Jehová Diosajj lurani? Jichhürunakanjja, jan wali luratanakap apanukupjjañapatakiw Jehová Diosajj tiempo churaski (Isa. 55:7). Aka pachan tukusiñapajj wali jakʼankjjewa, ukampis khitinakas tukjatäpjjani ukajj janïraw yatiskiti. Ukhamarus khitinakatï jachʼa tʼaqesiñ tiempokam jan walinak lurasipkakini, akapachan munañaparjam sarnaqasipkakini ukanakarojj ¿kunas pasani? Taqe khitinakatï jan walinak lurasipki ukanakarojj tukjäwa sasaw Jehová Diosajj arsuwayi (Salmo 37:10 liytʼañataki). Jichhürunakanjja, waljaniw jan walinak jamasan lurapjje, jila partejj janirakiw castigatäpkiti (Job 21:7, 9). Ukampis Bibliajj akham siwa: “Diosaw jaqen sarnaqäwipjja uñji, taqe sarnaqäwipwa yatiraki. Janiwa jukʼampi chʼiyara chʼamakajj ñanqha jaqer imantañatakejj utjkiti” sasa (Job 34:21, 22). Ukhamajja jan wali luratanakap janiw Jehová Diosat khitis imtʼkaspati. Jan wali jaqenakajj kunanaktï lurapki ukanak sumwa Jehová Diosajj yati. Armagedón sat jachʼa guerra pasatatjja, jan wali jaqenakajj janiw utj-jjaniti. ¡Jupanakajj wiñayatak tukjatäpjjaniwa! (Sal. 37:12-15).\n6. Jan wali jaqenakajj chhaqtjjani ukhajja, ¿kunjam jaqenakas aka Oraqen jakasjjapjjani? ¿Uk yatiñajj kunatsa kusisiyistu?\n6 Jan wali jaqenakajj chhaqtjjani ukhajja, ¿kunjam jaqenakas aka Oraqen jakasjjapjjani? Jehová Diosajj akham siwa: “Llampʼu chuymaninakasti oraq katoqapjjani, jilarkir sumankañampiw kusisipjjarakini” sasa. Ukatsti akham sarakiwa: “Aski jaqenakajj oraq katoqapjjani, wiñayatakiw ukan jakapjjarakini” sasa (Sal. 37:11, 29). ¿‘Llampʼu chuymaninakasa’ ‘aski jaqenakas’ khitinakäpjjesa? Llampʼu chuymaninakajja, Jehová Diosat yateqapki Juparus istʼapki ukanakawa. Aski jaqenakasti, Jehová Diosatakejj kunatï walïki uk lurañ munirinakawa. Jichhürunakanjja, jila partejj jan walinak luriri jaqenakaw utji. ¡Ukampis paraisonjja, llampʼu chuymaninaka, aski jaqenakakiw utjani!\nJAN WALI ORGANIZACIONANAKA\n7. ¿Jan wali organizacionanakajj kuna jan walinakansa uñjasiyistu?\n7 ¿Jan wali organizacionanakajj kuna jan walinakansa uñjasiyistu? Jichhürunakanjja, jan wali organizacionanakan causapatwa jan walinakajj utjaraki. Kʼari religionanakajj walja jaqenakaruw eñgañapjje. Sañäni: kʼarinakwa Jehová Diosat yatichapjje, Bibliarojj janiw confiyañasäkiti sasaw yatichapjjaraki, kunatï jaqenakarusa oraqerusa jutïrin paskani ukatsa janiw cheq yatichapkiti. Maysa toqetjja, askipak thaqer gobiernonakajj guerranak utjañapataki, yaqha markankir jaqenakar uñisiñatakiw chʼamañchapjje, pobrenakarusa, jan chʼamani jaqenakarus tʼaqesiyapjjarakiwa. Uka gobiernonakajj mä qhawqhaniruk sum uñjasa, kun lurañatakis qollqe katoqasisaw qamiriptapjje, wali chʼamanis tukupjjaraki. Ukatjja, jukʼamp qollqe muniri jachʼa empresanakasa fabricanakasa ukhamarakiw aire qʼal contaminapjje, recursos naturales satäki ukanaksa tukjasipkiwa, mä qhawqhanin askipatakikiw waljanir wal trabajiyapjje. Ukhamajja, jan wali organizacionanakaw kunayman jan walinak utjayapjjaraki.\n8. ¿Jaqenakatakejj wali chʼamanjamäki uka organizacionanakat kunsa Bibliajj qhanañchi?\n8 ¿Kunsa Jehová Diosajj lurani? Gobiernonakajj kʼari religionanak contra sartapkani ukhaw jachʼa tʼaqesïwejj qalltani, Bibliarjamajja, kʼari religionanakajj qʼañu warmimpi sasiwa, Jachʼa Babilonia satarakiwa (Apo. 17:1, 2, 16; 18:1-4). Cheqas taqpach kʼari religionanakaw tukjatäni. ¿Jan wali organizacionanakampejj kunas pasani? Jupanakajj qollunakjama, islanakjam wali chʼollqëpkaspas ukhamäpjjewa sasaw Bibliajj qhanañchi (Apocalipsis 6:14 liytʼañataki). Ukampisa, Diosan Reinopar jan yanaptʼiri gobiernonakasa, organizacionanakasa tukjatäpjjaniwa sasaw Bibliajj qhanañcharaki. Jachʼa tʼaqesïwejj tukuskani ukhaw tukjatäpjjani (Jer. 25:31-33). Uka qhepatjja jan wali organizacionanakajj janiw utj-jjaniti.\n9. ¿Kunatsa paraison jakirinakajj suma organizatäpjjaniwa sistanjja?\n9 ¿Jan wali organizacionanak lantejj kunanaksa Jehová Diosajj utjayani? Armagedón qhepatjja, ¿aka pachan utjki uka organizacionanakajj utjaskakiniti? Bibliajj akham qhanañchi: “Jiwasajj arsutaparjamaw suytʼasktan mä machaq oraqe, mä machaq alajjpachampi, kuntejj Diosajj: ‘Churapjjämaw’ siskistu uka. Ukansti taqe kunasa cheqapapunïniwa” sasa (2 Ped. 3:13). Nayra alajjpachasa, nayra oraqes jan wali gobiernonakawa, ukhamarak jupanakan apnaqat jaqenakawa. ¿Tukjatäpkani uka qhepatjja kunas utjani? “Machaq oraqe[mpi], mä machaq alajjpachampi[w]” utjani. Machaq alajjpacha sasinjja, mä machaq gobiernot parlaski, ukajj Diosan Reinopawa. Jesucristompi, 144.000 ajllit cristianonakampiw ukankapjje. Machaq oraqe sasinjja, Diosan Reinopampi apnaqatäpkani uka jaqenakatwa parlaskaraki. Jesucristosa, 144.000 ajllit cristianonakas Jehová Diosat yateqasisaw sum apnaqanipjjani (1 Cor. 14:33, NM). Ukatsti, machaq oraqejja, mä arunjja, jaqenakajj suma organizatäniwa. Suma chuymani chachanakaw taqe kunsa sum sarayapjjani (Sal. 45:16). Jesusampi, 144.000 ajllit cristianonakampiw uka chachanakarojj pʼeqtʼapjjani. Jan wali organizacionanak lantejj mayachtʼata mä suma organizacionakiw utj-jjani, uk yatisajj wal kusistanjja.\nJAN WALI LURAÑANAKA\n10. Jakaskta uka cheqanjja, ¿kuna jan walinaksa lurapjje, ukanakajj familiamarusa jumarusa kuna jan walinsa uñjasiyapjjtamjja?\n10 ¿Jan wali lurañanak utjki ukanakajj kuna jan walinakansa uñjasiyistu? Jichhürunakanjja, taqe cheqanwa qʼañu juchanaka, engañonaka, nuwasiñanakas utji. Uka jan wali lurañanakajj walikïskaspas ukhamwa kusistʼañanakan uñjasi, ukatsti Jehová Diosajj kunatï walïki, kunatï jan walïki uk qhanañchki ukarus janiw respetapkiti (Isa. 5:20). Awk taykanakajja, taqe uka jan wali lurañanakatwa wawanakapar jarkʼaqapjjañapa. Maysa toqetjja, Diosan leyinakap jan istʼiri aka pachanjja, taqe cristianonakaw Jehová Diosampi sum apasiñatak chʼamachasiñasa.\n11. ¿Sodoma Gomorra markanakar Jehová Diosajj tukjkäna ukajj kunsa yatichistu?\n11 ¿Jan wali lurañanak utjki ukanakampejj kunsa Jehová Diosajj lurani? Sodoma ukhamarak Gomorra markanakan sinti jan walinak lurapkäna ukhajj kunsa Jehová Diosajj luräna uk amuytʼañäni (2 Pedro 2:6-8 liytʼañataki). Kuna jan walinakatï uka markanakan luraskäna ukanakajja, Lot chacharusa familiaparusa tʼaqesiyänwa. Jehová Diosajj taqe jan walinak chhaqtayañatakiw uka markanak qʼal tʼunjäna. Ukham luratapajja, aka tiempon utjki uka jan wali lurañanakampejj kunsa lurani ukwa uñachtʼayistu. Kunjamtï nayra tiempon Diosajj taqe qʼañu lurañanak chhaqtaykänjja ukhamarakiw aka jan wali pacha tukjkani ukhajj taqe qʼañu lurañanak chhaqtayani.\n12. Taqe jan walinakajj jan utj-jjani ukhajja, ¿kunanak lurañsa jumajj munasma?\n12 ¿Jan wali lurañanak lantejj kunas utj-jjani? Machaq oraqenjja, kunanakatï sum jakasiñatak yanapkistu ukanakakwa lurañani. Sañäni: Oraqpachwa mä suma paraisor tukuyañäni, jiwasatakisa familiaranakasatakisa utanak lurasiñäni. Waranq waranqa jiwatanak jaktanipkani ukanakarus sum katoqañäni, Jehová Diosat yatichañäni ukhamarakiw kunanaksa Jupajj jaqenak layku lurawayi ukanaksa yatichañäni (Isa. 65:21, 22; Hech. 24:15). Uka tiemponjja, kusisit jakañatak yanaptʼkistani ukwa lurañäni, ukasti Jehová Diosar jachʼañchañatakïniwa.\nAKAPACHAJJ JAN WALIN UÑJASJJE\n13. ¿Jehová Dios contra saytʼasipjjatapat kuna jan walinakas utjawayi?\n13 ¿Akapachan jan walëjjatapajj kuna jan walinakansa uñjasiyistu? Oraqpachanwa jan wali jaqenaka, jan wali organizacionanaka, jan wali lurañanakajj utji, ukanak kawsaw jan sum jakasjjtanti. Taqeniruw guerranakasa, pobrëñasa, yaqha castätaw sasin uñchʼukisiñanakasa, usuntañanakasa, jiwañasa tʼaqesiyistu. Taqe uka jan walinakajj Supayampina, Adanampina, Evampina Dios contra saytʼasipjjatapatwa utji. Taqe jaqerakiw jupanakan juchapat tʼaqestanjja.\n14. ¿Jan walinakampejj kunsa Diosajj lurani?\n14 ¿Jan walinakampejj kunsa Diosajj lurani? Ukanak mä qhawqha uñjañäni: Jehová Diosajj taqe guerranak chhaqtayani (Salmo 46:8, 9 liytʼañataki). Taqe usunak chhaqtayani (Isa. 33:24). Wiñayatakiw jiwañarojj tʼunjani (Isa. 25:8). Janiw khitis pobrëjjaniti (Sal. 72:12-16). Taqe kunatï jaqenakar tʼaqesiyki ukanakjja Jehová Diosajj chhaqtayjjaniwa. Kuna jan walinaktï Supayasa, jan wali angelanakasa (demonionakasa) utjayapki ukanak qʼal chhaqtayarakini (Efe. 2:2).\nMachaq oraqenjja janiw guerranakasa, usuntañasa ni jiwañas utjkani, ¿ukan jakasiñajj kunjamänisa? (15 tʼaqa uñjjattʼäta).\n15. ¿Armagedón pasatat kunanakas wiñayatak chhaqtayatäni?\n15 Guerranakasa, usuntañanakasa, jiwañasa jan utjkaspa ukhajja, ¿kunjamas jakassna? Janiw soldadonakasa, ni guerratak armamentonakas utj-jjaniti. Janirakiw hospitalanakasa, doctoranakasa, enfermeranakasa, morguesa ni cementerionakas munasjjaniti. Janiw jaqe jiwayirinakasa jan ukajj lunthatanakasa utj-jjaniti, ukatsti janiw policianakasa, alarmanakasa, candadonakasa ni llaves munasjjaniti. Kunanakatï jichhürun tʼaqesiykistu ukanakajj wiñayatak chhaqtayatäjjaniwa.\n16, 17. 1) ¿Armagedón pasatat kunjamas jakasjjañäni? Mä uñachtʼäwimpi qhanañchtʼma. 2) ¿Aka jan wali pachamp chika jan tukjatäñatakejj kunsa lurañasa?\n16 ¿Taqe jan walinakajj jan utj-jjani ukhajja kunjamas jakasiñäni? Uk amuytʼañajj inas chʼamakïchispa. Kunattejj walja maranakaw kunayman jan walinakampi phoqantat tiempon jaktanjja, ukatwa uka jan walinakajj kunjamsa jan waltʼayistu uk jan sum amuyjjsnati. Sañäni, trenanakajj purki uka jakʼan jakirinakajja, inas walja ruidonak utjki uk jan amuyjjapjjchiti. Ukat walja basuranak jaqtaski uka jakʼanakan jakirinakajj inas thujsatap jan amuyjjapjjarakchiti. Ukampis kunapachatï Jehová Diosajj taqe jan walinak chhaqtayjjani ukhajja, uka jan walinakat samarjjañäniwa, sumaw jakasjjañäni.\n17 Jan walinakampi phoqantat tiemponwa jakastanjja, ukampis ¿kunjamas jutïrin jakasiñäni? Salmo 37:11 qellqatajj akham siwa: “Jilarkir sumankañampiw kusisipjjarakini” sasa. Jehová Diosajj ukham sum jakasiñaswa muni ukajj wali kusiskañawa. Aka jan wali tiemponjja, Jehová Diosampita markapampita jan jitheqtañatakiw wal chʼamachasiñasa. Kunja sumas jutïrin jakasiñäni uk janiw kunampis alksnati. Paraisojj kunjamänisa uk lupʼiñasawa, taqe chuymaw creyiñasaraki, yaqhanakarus uka paraisot parlañasarakiwa (1 Tim. 4:15, 16; 1 Ped. 3:15). Ukhamtï lurañänejja, janiw aka jan wali pachamp chikajj tukjatäkañäniti, wiñayatakiw sum jakasirakiñäni.\n^ tʼaqa 1 Nayra maranakanjja, Estados Unidos markankir yaqhep cheqanakanjja ukhamwa carcelanakan lurapjjerïna, ukaw aka parrafon qhanañchasi.


2 Crónicas 17 - Holy Bible [Aymara Bible 1997] - (2Cró 17)\n17:1 17:2 17:3 17:4 17:5 17:6 17:7 17:8 17:9 17:10 17:11 17:12 17:13 17:14 17:15 17:16 17:17 17:18 17:19\nAsa lantejja Josafat yokapaw apnakjjäna, jupasti Israelataquejj wali ch'amaniwa tucüna.\nJupasti Judá chekanquiri sayt'asiñataqui lurayata take marcanacaruwa soldadonaca uchäna, uqhamarac take Judá orakerusa walja soldadonaca ucharaquïna, Asa awquipajj Efraín oraken marcanaca catuntcäna ucanacarusa.\nTatitusti Josafat reyimpïnwa, nayra David awquipajj kalltana lurcäna uqhama luratap laycu. Janiwa jupajj Baal diosan lantinacaparojja sirvcänti,\njan ucasti awquipana Diosaparuwa sirvïna, mandamiento arunacapa phokhasina, janiraquiw Israelanquiri jakenacan sarnakäwiparu arccänti.\nUcatwa Tatitojj sum utt'ayäna marcapa jupan apnakañapataqui. Juparusti take Judá orakenquiri jakenacawa wajjt'äwinaca churapjjäna, uqhamatsti wali kamir cancañanïnwa, uqhamarac jach'achataraquïnwa.\nJupasti jach'a cancañampiwa Tatitojj uacht'aycäna uca thacjja saräna, ucatjja mayampwa Judá oraketa apakayäna yakha diosanacapan santuarionacapa, uqhamarac Asera diosan lantinacapsa.\nJupajj quimsa mara apnakascäna ucqhasti sirvirinacapwa qhitäna Ben-hail, Abdías, Zacarías, Natanael, uqhamarac Micaías ucanacaru, jupanacajj Judá marcanacana yatichapjjañapataqui.\nJupanacampi chicasti levitanacaruw qhitaraquïna Semaías, Netanías, Zebadías, Asael, Semiramot, Jonatán, Adonías, Tobías, uqhamarac Tobadonías ucanacaru. Jupanacamp chicasti sararaquïnwa Elisama, Joram uca sacerdotenaca.\nJupanacarusti qhitänwa Tatitun leyipa librupampi Judá orakenquir jakenacaru yatichanipjjañapataqui. Ucatsti jupanacajj Judá chekanquiri take marcanacwa muytapjjäna jakenacaru yatichasina.\nUccacamasti Judá marcaru muytatäpcäna take uca marcanacana reinonacapawa Tatitur wali ajjsarapjjäna ucatsti janiw Josafat reyimpi nuwasi munapcänti.\nJan ucasti filisteonacata yakhep jakenacajj Josafat reyitaquejja churäwinacwa apanipjjäna, uqhamarac kollke impuesto pagañataqui, ucatsti árabe jakenacajj apapjjaraquïnwa pakallk waranka pakallk patacani ovejanaca, cabritonacatjja yakha ucqharaqui.\nJosafat reyisti juc'amp ch'amaniwa tucjjäna. Jupasti Judá orakenjja nuwasiñataquiw utanaca lurayäna, uqhamarac marcanaca, imasia utanaca lurayaraquïna.\nJudá orakena marcanacansti walja orakenacanïnwa. Uqhamaraquiw jupajj Jerusalén marcana jan ajjsariri soldadonacanïna,\njupanacan listapasti familiata kellkatarjamasti, acanacäpjjänwa: Judá oraketjja jilïrinacan tamapan jilïripasti Adnas chachänwa, quimsa pataca waranka soldadonacani.\nJupampi chicasti Johanán jilïriwa ucancaraquïna, pä pataca quimsakallko tunca waranka soldadonacani,\nucatsti jupamp chicajj Zicri chachan Amasías yokaparaquiw ucancäna, jupasti amtañapatwa arsusïna Tatitur sirviña pä pataca waranka jan ajjsariri soldadonacampi.\nBenjamín toketsti Eliada chachänwa, jupasti jan ajjsariri nuwasiri chachänwa, pä pataca waranka jakenacampïnwa flecht'aña arconacampi, escudonacampi armatcama,\njupamp chicasti Jozabad chacharaquiw ucancäna, pataca quimsakallk tunca waranka jakenacampi guerrasiñataqui waquicht'atäpjjaraquïnwa.\nJupanacasti reyiru serviñataqui uscutäpjjänwa, janiw jaqhutäpcänti reyejj qhitcäna take Judá orakpachana nuwasiatac waquichata marcanacaru ucanacajja.\n2 Crónicas 17:1\n2 Crónicas 17:2\n2 Crónicas 17:4\n2 Crónicas 17:5\n2 Crónicas 17:6\n2 Crónicas 17:7\n2 Crónicas 17:8\n2 Crónicas 17:9\n2 Crónicas 17:10\n2 Crónicas 17:11\n2 Crónicas 17:12\n2 Crónicas 17:13\n2 Crónicas 17:14\n2 Crónicas 17:15\n2 Crónicas 17:17\n2 Crónicas 17:18\n2 Crónicas 17:19\n2 Crónicas 1 / 2Cró 1\n2 Crónicas 2 / 2Cró 2\n2 Crónicas 3 / 2Cró 3\n2 Crónicas 4 / 2Cró 4\n2 Crónicas 5 / 2Cró 5\n2 Crónicas 6 / 2Cró 6\n2 Crónicas 7 / 2Cró 7\n2 Crónicas 8 / 2Cró 8\n2 Crónicas 9 / 2Cró 9\n2 Crónicas 10 / 2Cró 10\n2 Crónicas 11 / 2Cró 11\n2 Crónicas 12 / 2Cró 12\n2 Crónicas 13 / 2Cró 13\n2 Crónicas 14 / 2Cró 14\n2 Crónicas 15 / 2Cró 15\n2 Crónicas 16 / 2Cró 16\n2 Crónicas 17 / 2Cró 17\n2 Crónicas 18 / 2Cró 18\n2 Crónicas 19 / 2Cró 19\n2 Crónicas 20 / 2Cró 20\n2 Crónicas 21 / 2Cró 21\n2 Crónicas 22 / 2Cró 22\n2 Crónicas 23 / 2Cró 23\n2 Crónicas 24 / 2Cró 24\n2 Crónicas 25 / 2Cró 25\n2 Crónicas 26 / 2Cró 26\n2 Crónicas 27 / 2Cró 27\n2 Crónicas 28 / 2Cró 28\n2 Crónicas 29 / 2Cró 29\n2 Crónicas 30 / 2Cró 30\n2 Crónicas 31 / 2Cró 31\n2 Crónicas 32 / 2Cró 32\n2 Crónicas 33 / 2Cró 33\n2 Crónicas 34 / 2Cró 34\n2 Crónicas 35 / 2Cró 35\n2 Crónicas 36 / 2Cró 36


Global Voices Aymarata » China: Jaingmen markan residentinakax mä planta de uranio kuntraw sartasipxi. · Global Voices Aymarata » Print\nJaqukipäw uñt'ayata/apkatata 20 willka kuti phaxsi 2013 21:31 GMT 1\t · Qillqiri Abby Liu (es) ukan jaqukipiri\tMaría Angélica Marín, Victoria Tinta Quispe\nCategoria-naka: Asia Oriental, China, Citizen Media, Medio Ambiente, Protesta, Últimas Noticias\n12 uru aka willka kuti phaxsitx Jiangmen uksan patak patak markachirinakaw Guangzhou marka jak'an kallinakapan mä planta de procesamiento de uranio  uka kuntra qhurut arsusis sartasipxäna.\nKhitinakati qhurut arsusis sartasipkan ukanakax carteles ukanak apt'atkamakipxannwa, uka carteles ukanakanx akhan arump qillqatanwa “queremos niños no átomos” ukhama sasa. Uka sartasir jila kullakanakax wali llalkitapxtawa sasaw sapxäna kunalaykuti uka planta de prosesamiento de uranio ukati utjasp ukhax pachamamarus janiw walt'aykaspati sasinw arst'apxäna.\n‘The New York Times ‘ [en] ukanw Jiangmen ukan jilïr irpirinakapamp Corporación Nacional Nuclear de China ukamp mä acuerdo phirmatax uñjasi, uka proyecto ukan chanipax suxta billones de dolares ukha chaniniw sasaw qhananchasi uka lurañax aka mara tukusiw qalltasispa ukaw suyataski. Funcionaryunakax uka planta ukax janiw kuna jan walt'äws apankaniti sasaw arst'apxäna, ukampirus resisdentes jupanakax janiw munapkapuninti. Uka sartasiw makiptatatx mä conferencia de prensa ukaw utjäna ukanx alcaldex 10 uru suyt'añani markachirinakan arst'äwinakap ist'añataki sasaw arst'awayi.\nJichha mara qalltax niyas uka kipka sartasiwiw  sur de China Kumming uksa chiqan utjäna, ukan residentes jupanakax mä refinería de gas uka kuntraw sartasipxäna.\n‘South China Morning Post ´[en] ukax yatiyiwa, uka sartasiwix redes sociales uksaw wakt'ayatäna: QQ and WeChat .\nChina markan mä sitio, Sina Weibo, ukanx uka sartasiwinakxat yatiyäwinakax jank'akiw censurat uñjasïna. Yaqhip Weibo ukan apnaqirinakapax uka censurat qillqatar fotografias ukanakar mantañx atipxänwa.\nAka manqhxanwa aka Sina Weibo  [zh] ukan juk'amp fotografias ukanakax uñjasi:\nLos carteles dicen: Queremos niños no átomos. (de Sina Weibo )\nURL to article: https://aym.globalvoices.org/2013/07/5978\n mä planta de procesamiento de uranio: https://es.globalvoicesonline.org/2013/07/17/protesta-sobre-el-planeado-centro-super-secreto-del-combustible-nuclear-en-el-sudeste-de-china/\n The New York Times: http://www.nytimes.com/2013/07/13/world/asia/rare-china-protest-against-uranium-plant-draws-hundreds.html?_r=0\n kipka sartasiwiw: https://es.globalvoicesonline.org/2013/05/24/residentes-de-kunming-protagonizan-nuevas-protestas-contra-una-planta-quimica-en-china/\n South China Morning Post: http://www.scmp.com/news/china/article/1280894/jiangmen-residents-protest-against-uranium-processing-plant\n Sina Weibo: http://www.weibo.com/2118194432/zFDaRxolN\n Sina Weibo: http://weibo.com/313545644


Abrahamajj Diosan amigopänwa—Isaías 41:8 | Taman yatjjatañataki\nYatiyañataki (congregacionan yatjjatañataki) | Febrero 2016\n¿Kuna arutsa liytʼäta? Acholi Albanés Alemán Amárico Argentina markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bashkir Batako karo Batako toba Becol Bengalí Brasil markan amparamp parlirinakataki Búlgaro Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (tradicional) Chino mandarín (simplificado) Chuvash Cingalés Citonga Colombia markan amparamp parlirinakataki Coreano Croata Danés Ecuador markan amparamp parlirinakataki Endáu Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Finlandia markan amparamp parlirinakataki Finlandés Fiyiano Francés Georgiano Gran Bretaña markan amparamp parlirinakataki Griego Guaraní Gujarati Gun Hebreo Hiligaynon Hindi Hiri motu Holandés Húngaro Ibanag Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Javanés Kannada Kikamba Kikuyu Kiniaruanda Kirguís Kiribatiano Kirundi Kurdo Kurdo kurmanyí del Cáucaso Letón Lituano Luganda Luo Macedonio Macua Malayo Malayálam Malgache Maratí Maya Mixe del norte Mongol Moré México markan amparamp parlirinakataki Ndebele (Zimbabue) Nepalés Nias Noruego Nyungwe Oromo Osético Pangasinán Panjabí Papiamento (Aruba) Papiamento (Curazao) Persa Perú markan amparamp parlirinakataki Pidgin de las islas Salomón Polaco Polonia markan amparamp parlirinakataki Portugués de Brasil Quechua boliviano Rumano Runyankore Rusia markan amparamp parlirinakataki Ruso Samoano Sango Sena Serbio (Alfabeto cirílico) Serbio (alfabeto latino) Shona Sidama Sranangtongo Suajili Sueco Tagalo Tai Tamil Tayik Telugu Tetun Dili Tigriña Tok pisin Tsotsil Tumbuka Turco Turcomano Tuvaluano Tártaro Ucraniano Urdu Uzbeko Venezuela markan amparamp parlirinakataki Vietnamita Waray-Waray Wolaita Xitshwa Yao Zandé Zapoteco (Istmo) Zimbabue markan amparamp parlirinakataki Árabe\nAbrahamajj Diosan amigopänwa\n“Istʼam Israel, Jacobun markapa, nayan servirejja, khitirutejj ajlliskta uka, nayan munata Abrahaman wawanakapa.” (ISA. 41:8)\n91, 22 QʼOCHUNAKA\nDiosar uñtʼañasa jakäwin experiencianïñasa, ¿kunjamsa Diosar jukʼampi iyawsañatakejj Abraham chachar yanaptʼäna?\n¿Kunsa Abraham chachajj Jehová Diosampi sum apasiñatakejj luräna?\nAbraham chachat yateqasisajja, ¿kunjamsa jiwasajj Jehová Diosamp sum apasiraksna?\n1, 2. 1) ¿Kunatsa jaqenakajj Diosan amigopäpjjaspawa sasin sissna? 2) ¿Kuna toqetsa aka yatichäwin yatjjataskañäni?\nNASÏWISAT jiwañkamajja taqeniw munatäñ muntanjja. Janiw kunjamtï mä chachampi mä warmimpi munasipki ukham munatäñak suyktanti, jan ukasti taqenimp munatäñwa suytanjja. Ukampis taqe ukanakat sipansa, Jehová Diosamp munatäñwa muntanjja. Kunjamtï yatktanjja Jehová Diosarojj janiw uñjksnati, ukatwa walja jaqenakajj akham amuyapjje: “Diosampejj janiw jaqenakajj sum apasksnati” sasa. ¿Jiwasajj jupanakjamarakit amuyañasäspa? ¡Janiwa!\n2 Nayra tiemponjja, jiwasjam pantjasir jaqenakajj wali sumwa Diosampejj apasipjjäna uka toqetwa Biblian parli. Uka jaqenakan sarnaqäwinakap yatiñajj wali wakiskiriwa, ukaw Jehová Diosamp sum apasiñataki, mä arunjja amigopäñatak yanaptʼistani. Uka jaqenakat maynejj Abraham chachänwa, jupajj Jehová Diosan amigopa satänwa (Santiago 2:23 liytʼañataki). ¿Kunas Abraham chacharojj Jehová Diosamp sum apasiñatak yanaptʼäna? Diosar iyawsatapaw yanaptʼäna. Ukatwa Bibliajj jupat akham sasin qhanañchi: “Abrahamajj taqe khitinakatejj iyawsäwi layku Diosampi katoqatäpki ukanakan awkipa[wa]” sasa (Rom. 4:11). Ukhamasti, kunjamsa Abrahamajj iyawsäwinïtap laykojj Diosamp sum apasïna uk jichhajj yatjjatañäni. Yatjjatkasajja, akhamwa jisktʼasiñasa: “¿Kunjamsa Abraham chachjam iyawsäwinïrista? ¿Kunjamsa Diosampejj jukʼamp sum apasirista?” sasa.\nABRAHAMAJJ DIOSAN AMIGOPJAM UÑTʼATÄNWA\n3, 4. 1) ¿Kuna yantʼansa Abrahamajj uñjasïna? 2) ¿Kunatsa Abrahamajj Isaac yoqapar sacrificiot loqtañ jan pächaskäna?\n3 Abraham chachajj kunjamsa niya 125 maranïsajj mä qollu patar makataski uk amuytʼañäni.  Jupatakejj ukar makatañajj wali chʼamawa. Ukampis janiw walja maranïtap laykojj ukham jikjjataskiti. Jan ukasti kuna amtampitï uka patar saraski ukaw llakisiyi. Jupan qhepapjja, 25 marani Isaac yoqapaw lawanak qʼeptʼat saraskaraki. Abrahamasti, mä cuchillo ukhamarak kunanakatï nina naktayañatak wakiski ukanakwa apaskaraki. ¡Jehová Diosaw Abrahamarojj yoqaparu sacrificiot loqtañapatak mayïna! (Gén. 22:1-8.)\n4 Uk lurañajj Abrahamatak wali chʼamäpachänwa, cheqas iyawsäwipaw yantʼat uñjasïna. Yaqhepanakajj Diosat akham sapjjewa: “Sacrificiot Isaac yoqaparu loqtañapatak Abrahamar mayisajja jan sinttʼasirïtapwa uñachtʼayi” sasa. Ukatsti yaqhepajj sapjjarakiwa: “Abrahamajja, Diosar istʼasajj jan amuytʼasirïtapwa uñachtʼayi” sasa. Ukampis ukham amuyirinakajj janiw iyawsäwinïpkiti, janirakiw kunjamsa iyawsäwejj maynir yanaptʼaspa uksa amuyapkiti (1 Cor. 2:14-16). Abrahamajj Diosar istʼasajj janiw jan amuytʼasirïtap uñachtʼaykänti. Jan ukasti Jehová Diosar taqe chuyma iyawsatapwa uñachtʼayaskäna. Diosajj janipuniw servirinakaparojj kunatï wiñayatak llakin uñjasiykaspa uk lurapjjañap maykaspati, Abrahamajj uk sum yatïna. Cheqas Jehová Diosar istʼasakiw jupasa wawapas walja bendicionanak katoqapjjaspäna. Taqe ukanakat jan pächasiñatakejja, Diosar uñtʼaña, ukhamarak jakäwipan experiencianïñaw yanaptʼäna.\n5. ¿Kunjamatsa Abrahamajj Diosar uñtʼpachäna, ukat kunatakis ukajj yanaptʼäna?\n5 Diosaruw uñtʼäna. Abraham chachajj Ur markanwa jakasïna, ukanjja jaqenakajj kʼari diosanakaruw yupaychapjjäna. Uka markanwa Abrahamajj Jehová Diosar uñtʼäna, Taré awkipajj janiw Jehová Diosar uñtʼkänti, jan ukasti kʼari diosanakaruw yupaychäna. Ukhamajja, ¿kunjamatsa Abrahamajj Jehová Diosar uñtʼpachäna? (Jos. 24:2.) Bibliajj janiw uka toqet qhanañchkiti. Abrahamajj Sem sat Noé chachan yoqapat jutiriwa, ukakwa Bibliajj qhanañchi. Sem chachajja, Diosar taqe chuymaw iyawsäna, jupajja kunapachatï Abrahamajj 150 maranëjjäna ukhaw jiwjjäna. Ukhamajj inas Sem chachajj Abrahamar Diosat parlchïna. ¿Kunatsa ukham sistanjja? Sem chachajj familiapar Diosat parlirïpachänwa. Ukhamatwa Abrahamajj Diosat istʼpachäna, kuntï istʼkäna ukas chuymaparuw purtʼpachäna. Diosar uñtʼasasti, jukʼampiw Jupar munasïna, kuntï yateqkäna ukajj Diosar taqe chuyma iyawsañatakiw yanaptʼäna.\n6, 7. ¿Kunanak uñjasas Abraham chachajj Jehová Diosar jukʼamp confiyäna?\n6 Jakäwipan experiencianïnwa. Jehová Diosar taqe chuyma iyawsaskakiñatakejja, ¿kunjamatsa Abrahamajj jakäwipan experiencia jikjjatpachäna? Jaqenakajj akham sañ yatipjje: “Kunatï amuyusansa chuymasansa utjki ukanakajja, luratanakasanwa uñjasi” sasa. Kuntï Abrahamajj Diosat yateqkäna ukajja, ‘alajjpacha, akapacha Luriri’ Jehová Diosar respetañatakiw yanaptʼäna, ukatsti ‘Diosar ajjsartañataki’, mä arunjja, Diosan chuymap jan ustʼayas sarnaqañatakiw yanaptʼarakïna (Gén. 14:22; Pro. 9:10; Sal. 25:14). Ukarakiw Diosatakjam sarnaqañatakejj yanaptʼäna.\n7 Jehová Diosajja, Abrahamarusa Sara warmirusa markapat yaqha markar sarjjapjjañapatakiw mayïna. Jupanakajj carpanakanwa jakapjjañapäna. Abrahamajj chuymanëjjchïnsa, Diosar istʼänwa, ukatwa Diosajj jupar bendicïna jarkʼaqarakïna. Amuytʼañataki, Abrahamajja ‘yaqhanakaw warmij aparapjjetani, nayarus jiwayapjjetaniwa’ sasaw llakisïna. Walsa ajjsarayaskchïnjja, Jehová Diosar istʼaskakïnwa. Ukatwa Jehová Diosajj Abrahamarusa, Sara warmiparus walja kuti jarkʼaqäna, awisajj milagro toqew jarkʼaqarakïna (Gén. 12:10-20; 20:2-7, 10-12, 17, 18). Ukanak uñjasaw Abrahamajj Jehová Diosar jukʼamp confiyäna.\n8. ¿Kunas Jehová Diosar jukʼamp uñtʼañatakisa experiencianïñatakis yanaptʼistaspa?\n8 Jiwasajja, ¿Abraham chachjamarakit Jehová Diosampejj sum apassna? Jïsa sum apasiraksnawa. Ukatakejja, Bibliaw yanaptʼistaspa. Ukanjja, Diosat jukʼamp yatjjatañatakisa, Abrahamat sipan jukʼamp experiencianïñatakisa walja yatichäwinakaw utji (Dan. 12:4; Rom. 11:33). Bibliajja, ‘alajjpacha, akapacha Lurir jachʼa Diosar’ jukʼamp uñtʼañatakiw yanaptʼistu, ukaw Jupar munasiñataki ukhamarak respetañatak yanaptʼistu. Respetomp uñjatasata, munasiñata Jehová Diosar istʼtan ukhajja, Jupar servisajj jukʼamp kusisitaw jikjjatastanjja. Ewjjanakapas jakäwisan yanaptʼarakistuwa. Cheqansa, Jehová Diosar taqe chuyma servisajj wali kusisitaw jikjjatastanjja (Sal. 34:8; Pro. 10:22). Diosar jukʼamp uñtʼasasa, kunjamsa Jupajj yanaptʼistu uk uñjasasa, jukʼampiw Jehová Diosar confiytanjja, Jupampis jukʼamp sumaw apasiraktanjja.\nABRAHAMAJJ JEHOVÁ DIOSAMP SUM APASISKAKÏNWA\n9, 10. 1) Mä amigomp sum apasiñatakejja, ¿kun lurañas wakisi? 2) Abrahamatakejj Jehová Diosamp sum apasiñajj wali askïnwa, ¿kunjamatsa uk yattanjja?\n9 Mä suma amigojj wali munatawa (Proverbios 17:17 liytʼañataki). Munat amigosampi sum apasiñajja, mä panqar jilayañampi sasiwa. Mä panqaran sum panqarañapatakejja, umamp warjjattʼaña ukhamarak sum uñjañaw wakisi. Abraham chachajj Jehová Diosamp sum apasiñjja, ukhamarakiw wali askit uñjäna. ¿Kunjamatsa wali askit uñjatap uñachtʼayäna?\n10 Abraham chachajj taqe kunanwa Diosar istʼirïna, Jupar respetasapuniw sarnaqerïna. Amuytʼañataki, Abraham chachajj familiapampi, servirinakapampi Canaán oraqer sarapkäna ukhasa, Jehová Diosar istʼaskakïnwa. Abrahamajj 99 maranëjjäna ukhajja, utapan jakiri taqe chachanakar circuncidañapatakiw Jehová Diosajj mayïna. ¿Diosan uka arunakap phoqpachänti? Jïsa, Jupar confiyasajj “ukürpacharakiw” Diosan mayitaparjam luräna (Gén. 17:10-14, 23). Ukhat mä mara qhepatwa Isaac yoqapajj nasïna.\n11. ¿Kunatsa Abraham chacharojj Sodoma ukhamarak Gomorra markanakan tʼunjatäñapajj llakisiyäna, ukat kunjamsa Jehová Diosajj yanaptʼäna?\n11 Abraham chachajj Jehová Diosar istʼapunirïnwa, ukatwa Jupampejj wali sum apasïna. Taqe kunwa Jehová Diosar yatiyirïna, awisajj kunanakatï llakisiykäna ukhasa Diosampiw yanaptʼayasïna. Amuytʼañataki, Sodoma ukhamarak Gomorra markanak tʼunjatäñap yatisajja, Abrahamajj akham sasaw llakisïna: ‘Ukankir suma jaqenakajj jan wali jaqenakamp chikaw tʼunjatäni’ sasa. Inas Lot sobrinopampita familiapampit llakischïna, jupanakajj Sodoma markanwa jakasipjjäna. Abrahamajj wali altʼat chuymampi ukat jan ajjsartʼasaw Oraqpachana ‘jachʼa Juesaru’, mä arunjja, Jehová Diosar jisktʼäna. Jupasti suma chuymampiw kunja khuyapayasirisa uk Abrahamar amuytʼayäna. Ukatsti, jan wali jaqenakar tukjki ukhajj suma chuymani jaqenakar qhespiyirïtapsa amuytʼayarakïnwa (Gén. 18:22-33).\n12, 13. 1) Jehová Diosar uñtʼañasa ukhamaraki jakäwin experiencianïñasa, ¿kunjamsa Abrahamarojj yanaptʼäna? 2) ¿Kunatsa Abrahamajj taqe chuymaw Diosar confiyäna sasin sistanjja?\n12 Jehová Diosar uñtʼaña ukhamaraki jakäwin experiencianïñaw Abrahamarojj Jehová Diosampi sum apasiskakiñatak yanaptʼäna. Kunapachatï Jehová Diosajj ‘Isaac yoqamar sacrificiot loqtita’ sasin säna ukhajja, Abrahamajj jankʼakiw jan pächasis istʼäna. ¿Kunatsa? Jupajj Jehová Diosar sum uñtʼäna, kunjam Diosasa uksa sum yatirakïna, ukatwa Diosarojj jan pächasis istʼäna. Jichhajja, Moriah sat cheqan Abraham chachajj qollu patar makataski uka toqet parltʼaskakiñäni. Qollur makatkasajja, Abrahamajj janipuniw akham amuykänti: “Jehová Diosajj ¿kunatsa akatjamat wali qhoru, jan sinttʼasiri tukpacha?” sasa. ¿Kunjamatsa ukham jan amuyatap yattanjja?\n13 Qollur janïr makatkasajja, Abrahamajj akham sasaw servirinakapar säna: “Jumanakajj akhar asnompi chika qheparapjjam. Wawajjampi nayampisti sarasipkakïwa, Diosaruw yupaychanipjjä, ukatsti jumanakan ukaruw kuttanjjapjjarakï” sasa (Gén. 22:5). ¿Abrahamajj kunsa uka arunakampejj sañ munäna? ‘Kuttanjjapjjäw’ sasinjja, ¿kʼarispachänti? Janiwa. Kunatsa ukham sispachäna uk sum amuyañatakejj Bibliaw yanaptʼistaspa (Hebreos 11:19 liytʼañataki). Hebreos qellqatajj akham siwa: “Abrahamajj yatïnwa Diosajj jiwatanak jaktayañatakis chʼamanïtapa” sasa. Jiwatanakajj jaktaniniwa sasin taqe chuymaw Abrahamajj confiyäna. Chuymanëjjäna ukhajja, kunjamsa Jehová Diosajj juparusa Sara warmiparus wawanïpjjañapatak yanaptʼäna uk janirakiw armkänti (Heb. 11:11, 12, 18). Jehová Diosatakejj janiw kun lurañas chʼamäkiti, uksa Abrahamajj sumwa yatïna. Yoqapar loqtañapäkäna uka urojj kunas paskchispänjja, ‘Jehová Diosajj kunjamatsa yoqajar kuttʼayitaniwa’ sasaw taqe chuyma confiyäna. Ukhamatwa Jehová Diosan arsutanakapajj phoqasispäna. Ukatwa Bibliajj Abrahamat akham sispacha: “Taqe khitinakatejj iyawsäwi layku Diosampi katoqatäpki ukanakan awkipa” sasa.\n14. ¿Jehová Diosan kawkïr mayitap phoqañas jumatak chʼamakejja, ukat kunjamsa Abraham chachan sarnaqäwipajj yanaptʼistaspa?\n14 ¿Jiwasat kamsasirakispasa? Jehová Diosajja, janiw kuntï Abraham chachar maykäna ukham lurañas maykistuti. Diosajj maykistu ukanak janis sum amuykstanjja, jan ukajj ukanak phoqañajj chʼamakïchi ukasa, istʼaskakiñasawa, ukwa Diosajj muni. Yaqhep jilat kullakanakatakejja, jan uñtʼat jaqenakaru Diosan arunakapat parlañaw chʼamakïspa. Yaqhepatakisti yateqer masinakapata, jan ukajj trabajir masinakapata mayjäñaw chʼamarakïspa (Éxo. 23:2; 1 Tes. 2:2). Inas awisajj Abraham chachjam jikjjatasirïsta. Jupajja, mä qollur sarasinwa Isaac yoqaparojj sacrificiot loqtañapäna, uk lurañajja jupatak wali chʼamänwa. Ukham jikjjatasirïsta ukhajj jan sint llakisimti. Kunas Abraham chacharojj Diosan mayitanakap phoqañatakejj yanaptʼäna uk amtapunim. Diosar confiyiri nayra tiempon jakasir chachanakarusa warminakarusa, Diosan mayitanakap phoqañatakejj kunas yanaptʼäna uka toqenakat lupʼiñajja, jupanakat yateqasiñataki ukhamarak Diosamp sum apasiñatakiw yanaptʼistani (Heb. 12:1, 2).\nABRAHAMAMPI JEHOVÁ DIOSAMPEJJ WALI SUMAW APASIPJJÄNA\nAbrahamampi Sarampejj Jehová Diosar uñtʼasajj Jupar serviñwa qalltapjje\nAbrahamajj Jehová Diosar istʼasajj Ur markat sarjje\nCANAÁN MARKAR SARKASA\nAbrahamampi Sarampi viajipkäna ukhajja Jehová Diosaw jupanakar jan walinakat jarkʼaqäna\nDiosan arunakapar istʼasaw Abrahamajj utapankir taqe chachanakar circuncidäna\nAbrahamajj Sodoma markat llakisisin jisktʼkäna ukjja Jehová Diosajj pacienciampiw istʼäna\nJehová Diosajja Abrahamampiru Sarampirojj ‘wawanïpjjätawa’ sänwa\nAbrahamajj Diosar iyawsatapatjja, Isaac yoqaparu sacrificiot loqtañatakejj jankʼakïnwa\nAbraham chachajja chuymanëjjasin kusisitaw jiwjjäna\nDIOSAN AMIGOPÄSAJJ WALJA BENDICIONANAKWA KATOQTANJJA\n15. Abrahamajj jiwañkamaw Diosar taqe chuyma servïna sasinjja, ¿kunatsa sissna?\n15 Abraham chachajja, ¿Jehová Diosar taqe chuyma istʼatapat amtaspachänti? Janiwa. Jupajj taqe chuymaw Diosar jiwañkam servïna (Gén. 25:8). Abrahamajj 175 maranëjjäna ukhajj janis chʼamanëjjchïnjja, kuntï nayra maranakajj lurkäna ukanakat janiw chuym pisayaskänti. Jupajj Jehová Diosamp sum apasiñatakiw chʼamachasïna, jutïrinsa wiñayatakiw jakasiñ munäna.\n16. Paraison jakasajja, ¿kunanak yatisas Abraham chachajj wal kusisini?\n16 Abraham chachatjja, Bibliajj akham siwa: “Abrahamajj suytʼaskarakïnwa suma uttʼayata marka, uka markan luriripajja Diosawa” sasa (Heb. 11:10). Uka markajja Diosan Reinopawa. Abraham chachajj uka marka uñjañwa suyäna, mä arunjja, Diosan Reinopajj aka Oraqjjar apnaqjjani uk uñjañwa suyäna. ¿Abraham chachajj kunja kusisitas Paraisoptayat oraqen jakaspachäni? Jehová Diosamp sum apasiskakisajja, ¿kunjamakis jikjjataspachäni uk amuyasmati? Diosar taqe chuyma iyawsatapajja, kunjamsa Diosan servirinakapar walja maranakan yanaptʼawayi uk yatisajja, ¡wal kusispachäni! Maysa toqetjja akham sasaw yatiyapjjarakini: ‘Moriah qollun lurkayäta ukajj mä uñtasïwïnwa, Jesusajj sacrificiot loqtaskäna ukhaw phoqasiwayi’ sasa (Heb. 11:19). Ukatsti sapjjarakiniwa: ‘Isaac yoqamar sacrificiot loqtañatak niya jiwayañampïskayäta ukhajj wali llaktʼataw jikjjataspachäyäta. Ukasti kunjamsa Diosajj Yoqaparu sacrificiot loqtkasajj jikjjatasïna uk amuyañatakiw yanaptʼawayapjjetu’ sasa (Juan 3:16). Jesusan jiwas layku jiwatapajja, Jehová Diosajj kunja munasirisa ukwa uñachtʼayistu. Abraham chachan Diosar taqe chuyma confiyatapajja, Jesusan loqtasïwipar wali askit uñjañatakiw yanaptʼawayistu.\n17. ¿Kunatakis taqenis chʼamachasiñasa, ukat kuna toqetsa jutïr yatichäwin yatjjataskañäni?\n17 Abraham chachat yateqasisinjja, Diosar taqe chuyma confiyañatak chʼamachasipjjañäni. Jiwasatï Jehová Diosar jukʼamp uñtʼañataki ukhamarak Jupat jan jitheqtas serviñatak chʼamachasiñäni ukhajja, Jehová Diosajj bendicistaniwa jan walinakatsa jarkʼaqarakistaniwa (Hebreos 6:10-12 liytʼañataki). Ukhamasti ¡Jehová Diosajj wiñayatak amigosäpan! Jutïr yatichäwinjja, Jehová Diosamp sum apasiri kimsa servirinakapatwa yatjjataskañäni.\n^  (3 tʼaqa): Uka chachajja, qalltan Abram satänwa, warmipasti Sarai satarakïnwa. Qhepatjja Jehová Diosaw Abraham, Sara sasin jupanakar sutichjjäna, uka sutinakaw aka yatichäwin apnaqasini.\nSARNAQÄWI Jehová Diosaw jupat jan jitheqtañatakejj yanaptʼawayitu\nDiosan amigonakapat yateqasipjjañäni\nJehová Diosarojj kusisit servipjjañäni\nJehová Diosat janipun jitheqtañäniti\nDiosat jan jitheqtiri nayra servirinakat yateqasipjjañäni\n¿KUNANAKAS IMATÄSKI? Mä auto toqew walja jaqenakar yatiyasïna\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Febrero 2016\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Febrero 2016\nYATIYAÑATAKI (CONGREGACIONAN YATJJATAÑATAKI) Febrero 2016\nAbrahamajj ‘iyawsäwinïpki taqe ukanakan awkipawa’


Jueces 14 - Holy Bible [Aymara Bible 1997] - (Jue 14)\nSansón chachasti mä urojj Timnat sat marcar sarasinsti mä filistea warmiruw uñjäna.\nUcat utaparu purisinsti awquinacaparuw yatiyäna: —Nayasti Timnat sat marcanjja mä suma warmi uñjanta jichhasti sart'arapipjjetaya nayasti jupampiw casarasiña munta —sasa.\nUcat awquinacapasti saraquïnwa: —¿Conataquisa jumajj uca filisteo jucharar jakenac taypiru warmi thakher sarta? ¿Janiti warmejj utjqui jiwas familiasa taypinjja, uqhamarac israelitanac taypinsa? —sasa. Sansón chachasti saraquïnwa: —Uca tawakoruw nayajj wali munta, juparuy jicjjatt'arapipjjeta warmejjataqui —sasa.\nAwquinacapajj janiw yatipcänti uqhamäñapa Diosatti jutaspa jan ucajj janicha ucjja. Ucampis jupajja thakhascänwa filisteonacampi cunjämata nuwasiñataquisa. Uca urunacajj filisteonacaw israelitanacar apnakäna uca laycu.\nSansón waynasti, awquipampi, taycapampi uqhamaw Timnat sat marcaru sarapjjäna. Cunapachatejj marca jac'a uva yapunacar puripcäna ucqhajja mä leonawa warart'asis mistsunïna jaljjatañataqui.\nUcatsti Diosan ajayupaw Sansón chachjjaru jutäna, mä cabritöcaspas uqhamwa leonarojj jisc'a jisc'a tucjäna. Ucampis awquinacaparojj cunatejj pascän ucjja janiw yatiycänti.\nUcat sarasinjja cawquïr tawakorutejj muncäna ucampiw parlanïna.\nUrunaca pasatatsti Sansón chachajj wastatampiw cutt'äna uca tawakompi casarasiñataqui. Thaquita sarakawayasinsti uca jiwat león uñjiriw saräna. Jiwat león uñjasasti jicjjatänwa walja mamurayanaca tapapampi, uqhamarac uca mamurayanacan misq'ipsa.\nUca tapatjja amparampiw misq'jja apsüna, ucatsti mank'asisaw thacnäma saräna. Ucat awquinacapar jicjjatasinsti uca misq'i churäna mank'apjjañapataqui. Ucampis janiw yatiycänti uca misq'jja jiwat leonata apsunitapjja.\nSansón chachan awquipasti tawakor uñjiriw saräna. Ucansti Sansón chachajj mä fiesta luräna, cunjämtejj waynanacajj lurapjjerïqui uqhama.\nUcampis filisteonacajj uñjasinjja wali ajjsarayasipjjäna, Sansón chachataquisti quimsa tunca amigonacapa irpapjjäna jupampïpjjañapataqui.\nSansón chachasti uca quimsa tuncanirojj saraquïnwa: —Nayasti mä jisct'a jisct'apjjäma yatjjatapjjañamataqui. Ucampis aca pakallko uru fiesta lurcasintejj chekt'apjjäta ucqhajja, nayasti sapa mayni jumanacarojj churapjjämawa linot lurat suma capa, uqhamarac fiestaru sarañataqui suma isi.\nUcampis janitejj chekt'apcäta ucqhajja, sapa mayni jumanacawa nayarojj churapjjetäta linot lurat suma capa, uqhamarac fiestataqui suma isi —sasa. Ucatsti jupanacajj sapjjaraquïnwa: —Jisct'apjjetaya nanacan yatjjatapjjañanacajjataqui, nanacajj takeniw ist'asipctjja —sasa.\nSansón chachasti yatjjatapjjañapataquejj sänwa: “Mank'qui ucatjja mank'araquiw mistu, ucampis ch'amanïcäna ucatsti mojjsaraquiw mistsuraqui” sasa. Ucat quimsa uru pasjjatatsti jupanacajj janiw yatjjatañ puedcjjapjjänti.\nUcat pusi urunsti Sansón chachan warmiparojj sapjjaraquïnwa: —Chachamaru jisct'am nanacaru uca yatjjatañäqui uca yatiyañamataqui. Jan ucasti nanacajj ninampiw phichhantapjjäma jumaru, uqhamarac awquiman familiaparu. ¡Jumanacasti nanacarojj cunanacajjatejj utjapquitu uca aparaña laycucjamaquiw jawsthapipjjestajja! —sasa.\nUcatsti jupajj Sansón chachaparojj jachasisaw saraqui: —¡Jumajja janiw nayarojj munquistati! ¡Jumasti nayarojj uñisistawa! Marcanquirinacajjarojja mä yatjjataña churtajja yatjjatapjjañapataqui, ucampis nayarojja cun sañtejj munqui ucjja janiw yatiyaña munquistati —sasa. Sansón chachasti ucat saraquïnwa: —Ucsti janiw nayajj awquejjarusa, ni taycajjarusa yatiycti, ¿ucatti jumarojj yatiyirismajja? —sasa.\nUcatsti Sansón chachan warmipajja pakallko urpacha fiestanwa chachap jac'anjja wali jachäna. Uqham sinti jachir uñjasinsti chachapajj juparu qhuyapt'ayasaw uca yatjjatañajj cun sañtejj munqui ucjja yatiyäna. Ucatsti warmipajja janc'aquiw marcanquirinacaparojja yatiyiri saräna.\nPakallko urunsti, janïra intejj jalantquipansti filisteonacajj Sansón chachan ucaru jutasinjja sapjjänwa: “Janiw cunas utjquiti misc'it juq'ampi mojjsajja; janiraquiw utjcaraquiti leonat juc'ampi ch'amanejja” sasa. Sansón chachajj saraquïnwa: “Jumanacasti vaca kallojjampi khollisinjjaya nayarojj uca yatjjatañjja churapjjchistajja” sasa.\nUcampis Diosan ajayupaw Sansón chachjjaru jutäna, ucatsti Sansón chachajj Ascalón sat chekaruw saräna, ucansti quimsa tunca jaquinacaruw jiwarayäna, ucanacatwa isinacapjja aparaniwayasajja, yatjjatañan atipapqui ucanacaru churañataqui. Ucatsti churawayasinjja awquipan utaparojj wali colerataw cutt'jjäna.\nSansón chachan warmipjja mayni amigoparuwa churjjapjjäna.


Evo Morales Jilïr Irpiri (Jamuqa: UCP)\nEvo Morales Jilïr Irpirix markachirinakaruw kunjams qamirinakat arxatasirinakax jiwas jak’a markanakanx apnaqasipki ukxat amuykipt’añ mayiwiyi, kunjams Fondo Monetario Internacional (FMI) ukankirinakax qamirinakat arxatasiñ amtanak ch’amachasipki ukxats ukhamaraki.\n“Brasilanx, sapa simanaw yatichäwitak qullq irxatapxañapatak kayuk sartasiñax utji (…) Honduranx janiw yaqha markanakar mäkhipapkiti, jark’antapxiwa, FMI ukankirinakaw qullasiñamp yatichañamp yaqha jaqinakar aljkatañ mayisipki. Marka irpirinakax apnaqayasipxiwa, markachirinakax sartasipxarakiwa” sasaw Jilïr Irpirix Inka Wasin arsuwiyi, santa Cruzana.\nYatiyirinakax Awiya Yalampin Ispañampin 21 nayra irpiriw Awiya Yala Markanakan Tamap (OEA) irpirinakarux tata Evo Moralesan chhijllayasiñ munatap k’umipxañap mayiwiyapxi sasaw sasipki, sasaw arsuwiyi.\n“Jupanakax t’aqhisiyir markampit sarapxan markanakasampich sarapxan ukw jiskht’asipxañapa” sasaw uka yatiyäwit arskasax sawiyi, uka nayra irpirinakax ch’amamp markanak apnaqirïpxänwa, palla pallanakampiw yanapayasipxäna sawiyiwa.\nKuns Kuntur Amta ukampix lurañ munapxäna, kunjams markx apnaqawiyapxi, kunats markachirinakat arxatasirinakarux nayra maranakax chhaqhtayawiyapxi ukanakxat jiskht’asipxañap jupanakar mayiwiyi.\n“Jupanakax kawkits uñstapxi ukw jiskht’asipxañapa. Jilpachanix ch’amamp mark apnaqirïpxiwa, palla pallanakamp apnaqïpxiwa, Kutur Amtamp sarnaqirïpxiwa” sasaw Jilïr Irpirix sawiyi./RAR


¿Kuna arutsa liytʼäta? Acholi Afrikáans Albanés Alemán Amárico Armenio Aucano Aymara Azerí Azerí (alfabeto cirílico) Bashkir Batako karo Batako toba Baulé Becol Biak Birmano Bislama Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Chol Chuvash Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Dangme Danés Digor Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Galés Garífuna Georgiano Griego Guaraní Gun Hausa Hebreo Hiligaynon Hindi Húngaro Ibanag Ibo Ilocano Indonesio Inglés Islandés Isoko Italiano Japonés Javanés Kabiye Kaonde Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisonge Kurdo Kurdo kurmanyí del Cáucaso Kwangalí Kwanyama Letón Lhukonzo Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Mam Mambue-Lungu Mapudungún Maratí Maya Mazateco de Huautla Mongol Ndebele (Zimbabue) Nepalés Nias Niueano Noruego Nyaneka Náhuatl (Guerrero) Náhuatl (Huasteca) Náhuatl (norte de puebla) Oromo Osético Otetela Pangasinán Panjabí Papiamento (Aruba) Papiamento (Curazao) Persa Pidgin de las islas Salomón Polaco Ponapés Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Quichua de Imbabura Rarotongués Rumano Runyankore Ruso Samoano Sango Saramacano Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tetun Dili Tigriña Tivo Tojolabal Tok pisin Tongano Tseltal Tsonga Tsotsil Tsuana Tumbuka Turco Twi Tártaro Ucraniano Uhobo Umbundú Uruund Vendal Vietnamita Wallisiano Waray-Waray Wayuunaiki Xhosa Yao Yoruba Zandé Zulú Árabe Ñanya Ñemba\nDon ukat Margaret * sutini mä chacha warmin phuchapajja, familiapamp visittʼir jutapjjäna ukhajj uka chacha warmejj wal kusisipjjäna. Margaret warmejj manqʼa phaytʼañwa sum yatïna, jichhajj jubilatäjjewa, jupajj kuna maqʼatï allchhinakapar gustki uk phaytʼarapiñ munäna, fideompi quesompi, janïr sarapkipan familiapampi manqtʼasiñataki.\nManqʼañatakejj taqeniw mesan qonorjjapjjäna, ukaruw Margaret warmejj phayat manqʼa apanïna. Phuku qhaparäna ukhajja, quesokiw utjäna, Margaret warmejj janiw manqʼarojj fideo uchkataynati, armtʼasitaynawa.\nJilirïñänisa waynäskañänisa, wali experiencianiñänisa, pantjasikipuniñäniwa. Awisajj jan amuyasisaw kuns parltanjja, jan wakiski ukhas kuns lurtanjja, jan ukajj kuntï lurañasäkäna uk armtʼastanjja. ¿Kunatsa pantjastanjja? ¿Kunsa pantjastan ukhajj lurañasa? ¿Kunsa jan pantjasiñatakejj lursna? Kunjamtï Diosajj pantjasïwinakas uñji ukham uñjañaw uka jisktʼanakar qhanañchañatakejj yanaptʼistani.\n¿PANTJASITANAKAS KUNJAMSA UÑJTAN KUNJAMSA DIOSAJJ UÑJARAKI?\nKunsa sum lurtan ukhajja, mayninakajj ‘walik ukham lurtajja’ sasin sapjjestu ukhajj sum katoqastanjja. Ukampis jan pantjasiñ munasa pantjastan ukhasa, jan ukajj mayninakajj pantjasïwinakas jan amuyapki ukhasa, pantjastwa sistanti. Ukham sañatakejj humilde chuymanïñaw wakisi.\nJachʼa jachʼa tukuri ukhamästan ukhajja, janiw pantjasitas uñtʼasiñ munksnati, antisas mayninakaruw juchañchjjsna. Ukham lurasajj jan waltʼäwinak janiw askichksnati, ukatjja jan juchaninakaw juchañchatäpjjaspa. Maysa toqetjja, janis juchanïksna ukham uñjayaskchiñänejja, Biblian aka qellqatat amtañasawa: “Sapa mayniw Diosarojj cuenta churañäni” (Romanos 14:12).\nDiosajj janiw pantjasitanakas jaqenakjam uñjkiti. Salmos qellqatanjja, Diosajj “munasiriwa, khuyapayasiriwa” sasaw qhanañchi. Jupajj ‘janiw wiñay tim imjjäskiti’, jan ukajj chuyma usuyaskaniti, sasaw qhanañcharaki. Diosajja pantjasirïtas yatiwa, ukatjja “laqʼätas yati, ñeqʼet luratäpjjatas yatiraki[wa]” (Salmo 103:8, 9, 14).\nDiosajj wali khuyaptʼayasir Awkjamajja, wawanakapjamajj kunjamsa jupajj pantjasïwinakas uñji uka pachpa uñjsna ukwa muni (Salmo 130:3). Arup toqejja, kunsa pantjastan ukhajj lurañasa, kunjamsa mayninakan pantjasïwinakap uñjañasa taqe ukanakatwa ewjjtʼistu.\n¿KUNSA PANTJASISAJJ LURSNA?\nPantjasipjje ukhajja, yaqhepanakajj mayninakar juchañchañatakiw tiempsa chʼamsa aptʼasipjje. Jan ukajj luratanakapat janis juchanïkaspa ukham tukuñatak chʼamachasipjje. Ukham lurañat sipansa, mayninakampi sum apasiskakiñatakejj ¿janit pantjasitasat perdón mayiñajj wakiskaspa? Pantjasitasajj jiwas pachparusa mayninakarus jan waltʼayani ukhajja, colerasiñat sipansa, mayninakar juchañchañat sipansa uka jan waltʼäwi askichañatakiw chʼamachasiñasa. Maysa toqetjja, janis juchanïksna ukham tukuñajj jukʼamp jan walinakaruw purtʼasiyistaspa. Ukham lurañat sipansa pantjasitasat yateqañasawa, askichasajj armtʼañasarakiwa.\nMaynejj pantjasi ukhajja, jankʼakiw colerasna. Ukham lurañat sipansa Jesusan aka ewjjapatwa amtañasa, jupajj sänwa: “Taqe kunans kunjamtï jaqenakampi uñjatäñ munapktajja, ukhamaraki jumanakajj jupanakar uñjapjjam” sasa (Mateo 7:12). Pantjasitasat mayninakajj perdonapjjestu ukhajj wal yuspärtanjja. Ukhamajj mayninakajj pantjasipjjani ukhajja, ¿janit munasiñamp uñjaskakiñatak chʼamachasiñasäspa? (Efesios 4:32).\n¿KUNAS JAN PANTJASIÑATAKEJJ YANAPTʼISTASPA?\nMä diccionariorjamajja, jan sum amuytʼasiritasata, jan sum yatitasata jan ukajj jan sum istʼatasatwa pantjastanjja sasaw qhanañchi. Cheqansa taqeniruw ukajj pasistu. Ukampisa jan añcha pantjasiñatakejja, Biblian yatichäwinakapar istʼañaw yanaptʼistaspa.\nMä yatichäwejja Proverbios 18:13 qellqatankiwa, ukanjja siwa: “Maynin arunakapa jan sum istʼkasina arsuñajja, jan amuytʼanïña, mä pʼenqarakiwa” sasa. Cheqansa maynin arunakap sum istʼañäni ukhasa, kamsañänisa uk amuytʼasiñäni ukhasa janiw chuyma ustʼayir arunak arskañäniti ni jankʼakis coleraskañäniti. Ukatjja sum istʼañaw ina chʼusat jan juchañchañatakejj yanaptʼarakistani.\nBiblian yaqha yatichäwipan akham sarakiwa: “Kawkjakamay wakischini ukhakamajj taqe jaqenakampi sumankapjjam” sasa (Romanos 12:18). Ukhamajj taqenimpi sumankañataki mayachtʼatäñatak chʼamachasiñasawa. Trabajonkir masinakasar munasiñampi respetompiw uñjañasaraki. Ukatjja walik ukham lurtajja sasin chʼamañchtʼañajj wakisirakiwa. Ukham lurasajja, maynit maynikam perdonasiñajj janiw chʼamäkaniti. Jachʼa pantjasiwinaksa suma arunakampiw askichasispa.\nPantjasitanakasat yateqañasawa. Kuna jan walsa parlañäni ukhasa jan ukajj lurañäni ukhasa janis juchanïksna ukham janiw tukuñasäkiti. Antisas kunjam chuymanïñasas wakisi uk amuytʼañasawa. Inas paciencianïña, khuyapayasirïña jan ukajj munañasampi jan apnaqayasiña faltaskchistu, jan ukajj suma chuymanïña mayninakampi sumankaña munasiña faltaskchistu (Gálatas 5:22, 23). Ukatjja kunsa jan lurañamäki ukwa yateqäta. Pantjasiñäni ukhajja, janiw aynachtʼañasäkiti, janirakiw ukhamak jaytañasäkiti. Antisas pantjasitasat larusiñasawa ukaw yantʼistani.\n¿KUNJAMSA PANTJASITANAKAS DIOSJAM UÑJAÑAJJ YANAPTʼISTASPA?\nJiwasanakajj kunjamtï Diosajj pantjasitanakas uñjki ukham uñjañäni ukhajja, kun lurañsa yatiñaniwa. Ukaw jiwasarusa mayninakarus sum jikjjatasiñatak yanaptʼistani. Pantjasitanakasat yateqañäni ukhajja, mayan sum amuytʼasiñataki ukhamarak suma chuymanïñatakiw yanaptʼistani. Ukatjja janiw aynachtʼkañäniti ni jan wali jaqëksnasa ukham amuyaskañäniti. Mayninakajj kunjamsa jan aynañchtʼañatak chʼamachasipki uk amtasajj jupanakaruw jakʼachasirakiñäni. Taqe ukanakat sipansa, Diosjam munasir chuymanïñataki, mayninakar jankʼak perdonañatakiw pantjasitanakasajj yanaptʼistani (Colosenses 3:13).\nQalltan parlaniwayktan uka Margaret warmin pantjasitapat ¿kunsa lurapjjäna? ¿Familiapajj coleraspachänti? Janiwa. Margaret warmejj ukham armasitapat larusïnwa, familiapas ukhamarakiw larusipjjäna, ukat juntukiw kuntï utjkän uk manqʼasipjjäna. Walja maranak qhepatjja, allchhinakapajj uk amtasajj wawanakapar cuentʼapjjäna, kunjamsa kusistʼapjjerïna uksa cuentʼapjjänwa, cheqansa Margaret warmejj janiw jachʼa jucha lurkänti.\n^ Párrafo 2 Yaqha sutinakamp uchatawa.


2 Corintios 10 - Holy Bible [Aymara Bible 1997] - (2Cor 10)\nUqhampï nanacajj t'unjapjjtjja Dios contra jan wali parlanac utjatapjja, uqhamarac Diosan arunacapajj jan uñt'atäñapataqui jarc'quis uca arunacarusa. Take jakenacan amtatanacapsa Cristoruquiw catuyapjjta, ucanacajj juparu ist'apjjañapataqui.\nUcatsti nanacajj take qhitinacatejj jan wal sarnakqui ucanacar mutuyañataquejj janc'aquïsipctwa, jumanacatejj sum sarnakapjjät ucqhajja.\nJumanacajj uñnakatacwa amuyasipjjtajja. Maynitejj chuymapan Cristoncatap amuyaschi ucqhajja, amuyañaparaquiwa nanacajj jupjamaraqui Cristoncapjjatanacajja.\nInas nayajj jumanacjjar munañanïtajj wayt'apjjchïma, ucatjja janiw cunat p'enkasiñajjas utjquiti. Nanacarusti Tatituw churapjjaraquitu munañanïpjjañajj-jja jumanacar Tatit token jiltayañataqui, janiw jumanacar t'unjañataquiti.\nJaniraquiw muncaracti jumanacar carta tokecsa ajjsarañ churapquirismajj uqhama.\nNayarusti sapjjaraquituwa: “Cartanacajj wali khoru arunacaniwa ucampis jupampi parlañajj jan yäkañjamaquiraquiwa” sasa.\nUcampis qhititejj uqham nayjjat parlqui ucajj acwa amuyasiñapa, cunjämtï khoru arunacampi carta toke parlctjja, uqhamaracwa purinisinjja khoru tucöjja ucsti luräwinacajj tokwa uñacht'ayaraquëjja.\nChekpachansa janiw chicachasiñ munapcti qhitinacatejj jupanacpachat wal jach'achasipquis ucanacampi. Jupanacajj mä pisi amuyunir uñtataw lurapjje cunsa jupanacan pachpa amuyupampi tupt'asa, maynit maynirus chicachasipjjatapampejja.\nNanacajj janiw cunatejj jan wact'apquitus uca tokenacat parlapcäti, jan ucasti Diosawa nanacataquejj cuna lurañanacajjataquis waquichapjjetojja. Jupïpanaracwa nanacajj jumanaccamas purintanipjjtjja, Corinto marccama.\nUcatwa nanacajj cunatejj lurañanacajjäqui ucat juc'ampjj jan lurapcti, janis nanacajj jumanacar purinipquiristjja uqhama. Nanacajjay jumanacarojj nayrakata Criston arunacapampejj purinipjjstjja.\nJaniraquiw mayninacan luratanacapatsa jach'a jach'a tucuñ munapcti nanacan luratanacajjäcaspas uqhama. Antisasa nanacajj suyt'asipctwa jumanacajj juc'ampi iyawsañanacamanjja jiltapjjañama, ucampis cawqhacamatejj waquisqui ucqhacamaquiraqui.\nUcatsti jumanacat jayaru yakha chekanacaruw sarañ munapjjaractjja, uqhamat khespiyasiñ arunaca ucqhanacaru apasa. Ucampis janiraquiw mayninacan irnakatanacapar mantasina jach'a jach'a tucuñ munapcti nanacan luratanacajjäcaspas uqhama.\nMaynitejj jach'a jach'a tucuñ munchi ucajja, Cristot jach'achaspan.\nQhititejj jupapachpat jach'achasqui ucajj janiw asqui jaket uñt'atäquiti, jan ucasti qhitirutejj Tatitojj jach'achqui ucaw asqui jakejja.


Génesis 30 - Holy Bible [Aymara Bible 1997] - (Gén 30)\nRaquelasti Jacobotac jan wawanïñ puedisasti, cullacapatjja envidiasïnwa, chachaparusti saraquïnwa: —Wawaniptayita, jan ucasti nayajj jiwjjäwa —sasa.\nJacobosti Raquel warmipataquejj colerasïnwa, ucatsti saraquïnwa: —¿Nayasti Diosätti? Jupajjay jan wawa apaycstamtejja —sasa.\nUcatsti Raquelajj saraquïnwa: —Bilha sat esclavajjampi iquintam, ucatsti wawapajj nayan wawajjäcaspas uqhamäniwa. Uqhamat wawanïyä —sasa.\nUqhamwa Raquelajj Bilha esclavaparojj Jacobor warmipat churäna. Jacobosti Bilha warmimpiw mayachasïna,\njupasti Jacobotaquejj mä wawa wawachasiraquïna.\nUcatsti Raquelajj sänwa: “Aca wawajj Dan satäniwa, Diosaw nayan mayisitajj ist'i, ucatsti chekaparuw uñjaraquitu mä wawa churasajja” sasa.\nUca khepatsti Bilha warmejj yakha wawampi Jacobotaquejj wawachasiraquïna,\nRaquelasti ucatjja saraquïnwa: “Aca wawajj Neftalí satäniwa, cullacajj laycu wal ch'ama chicatajjata, ucatsti atipjatajjata” sasa.\nLea warmisti jan juc'ampi wawanïñ puedjjasasti, Zilpa esclavapwa Jacob chachaparojj warmipat irpjjaruyaraquïna.\nCunapachatejj Zilpajj Jacobotaqui mä wawa wawachasjjän ucqhasti,\nLea warmejj sänwa: “¡Cunja suertes acajja!” sasa. Ucat uca wawarojj Gad sasa sutichapjjäna.\nUcatsti Zilpajj Jacobotaquejj mä wawampi wawachasiscaquïnwa,\nucatsti Leajj sänwa: “¡Cunja cusisiñasa! Jichhajj warminacajj cunja c'uchiquïtasa sapjjetaniwa. Ucat aca wawajj Aser satäni” sasa.\nMä urusti Rubenajj pamparuw sarascäna, trigo yawthapiñ pachana, ucansti mandrágoras sat frutanac jicjjati, ucanacsti Lea taycapan ucaruw aparaquïna. Cunapachatejj Raquelajj uca frutanac uñjän ucqhasti Learojj sänwa: —Wawamajj apanirapctam uca frutanacay wajjt'ita —sasa.\nLeasti ucatjja saraquïnwa: —¿Chacha irpakquista ucat juc'ampsa munascactati? ¿Jichhajj cuntejj wawajjajj apanqui uca frutamppachti aparañ munista? —sasa. Ucjjarusti Raquelajj saraquïnwa: —Wawaman mandrágoras sat frutanacam churatamatsti Jacobojj jichhärmajj jumampiw iquiscani —sasa.\nJayp'usti, cunapachatejj Jacobojj pampat cuttasincän ucqhasti, Leajj catokeriw mistüna, ucatsti saraquïnwa: —Jichhärmajj nayampiw iquïta, wawajjan mandrágoras sat frutanacampiw alassmajja —sasa. Uca arumasti Jacobojj Leampiw iquïna.\nLeasti Jacobotaquejj pheskëri yokall wawa wawachasiraqui, Diosajj mayisitapar ist'atap laycu.\nUcatsti Leajj sänwa: “Aca wawajj Isacar satäniwa, Diosaw nayarojj ist'araquitu sirvirejja chachajjar churatajjata” sasa.\nUca khepatsti Leajj Jacobotaquejj wawaniquïscänwa, ucampejj sojjta wawanëjjänwa,\nucatsti saraquïnwa: “Diosaw nayarojj mä suma wajjt'äwi churitu, jichhajj chachajjajj juc'ampwa munasitani, jupataquisti sojjtani wawacharapiractjja uca laycu. Ucatwa aca wawajj Zabulón satäni” sasa.\nKheparusti Leajj mä imill wawa wawachasiraquïna, ucarusti Dina sasaw suticharaquïna.\nUcampisa Diosajj Raquelatjja amtasiraquitaynawa, mayisitapsa ist'araquïnwa, ucatsti wawanacjja apayaraquïnwa.\nCunapachatejj jilïri wawapajj nazcän ucqhajj Raquelajj sänwa: “Diosaw jan wawanïtajjatjja p'enkajj apakjjetu,\nmayampsa wawaniquïrista” sasa. Ucatwa wawaparojj José sasa sutichäna.\nCunapachatejj Raquelajj José wawaparu wawachasjjän ucqhasti, Jacobojj Labán awcch'iparojj sänwa: —Marcajjar qhitjjeta.\nWawanacajjsa, warminacajjsa, churjjeta, uca laycuw nayajj jumataquejj irnakarapsma, “Sarjjam” sita. Jumajj asquiw yattajja cunjämtï jumatac irnakarapscma ucjja —sasa.\nUcampis Labanajj saraquïnwa: —Kheparaquimaya, janiquiy saramti. Nayajj amuyastwa Tatitojj juma toke nayar bendicitapa.\nKawksa ganañ munta pagascaquïmawa —sasa.\nJacobosti saraquïnwa: —Jumajj asquiw yattajja cunjämtï irnakarapscma, uqhamarac uywanacamsa uñjarapcsma ucanacjja.\nJanïr nayajj purincäyät ucqhajj uywanacamajj juc'aquïnwa, jichhasti waljäjjewa, purincta ucat acsarusti Tatitojj bendistamwa, ucampisa, ¿cunapacharac nayasti pachpa familiajjataqui irnakasjjaraquïsti? —sasa.\nLabanasti saraquïnwa: —¿Kawksa ganañ munta? —sasa. —Jan cunsa pagquistati —sasaw Jacobojj saraquïna—. Ovejanacamjja wasitat awatiscäwa jumatejj jaysitäta, cuntejj siscäma ucaru ucapachajja.\nJichhajj ovej tama taypi uñanakt'ä, ucatsti take ch'iyar oveja kallunaca yakhar lacsü, uqhamarac take ch'ejje cabrito wawanacsa. Ucäniwa nayan pagojjajja.\nUcatsti cunapachatejj jumajj jutcäta ucqhajj uñjätawa nayan ganatajj-jja, uqhamarac amuyaraquïtawa nayan chekaparu luratajja. Ucampisa cawquïrinactejj ovej tamajjan uñjäta, jan ch'iyaranaca, ch'ejje ovejanaca, uqhamarac cabritonacatsa ch'iyaranaca, ch'ejjenaca, ucqhajj yatïtawa nayajj jumat lunthatatajja.\n—Waliquiwa, mayitamarojj jaysämawa —sasaw Labanajj saraquïna.\nUca urpacharaquiw Labanajj lacsu ch'ejje cabritonaca, juc'a jank'oninaca, uqhamarac ch'ejje cabranacsa, juc'a jank'oninacsa, take ch'iyar ovejanacsa, ucatsti wawanacaparuw anjjaruyi uñjapjjañapataqui.\nUcatsti uca tamampejja janc'aquiw sarawayjje cawqhanccäntejj Jacobojj ucqhatjja, mä quimsa uru sararjama. Jacobosti mä toketjja Labanan chicat ovejanacapjja awatiscaquïnwa.\nAlamo, almendro, uqhamarac castaño sat kokanacan ramanacapwa qhuchhurani, ucatsti jank'o rayanacanïñapataquiw sillk'eraraquïna;\n[38-39] ucatsti janc'aquiw ucharaqui uca sillp'irat ramanacjja, oveja tamanac nayräjjaru, cawqhantejj uma umapjjerïcän ucqharu. Ucqhanwa orko ovejanacajj kachu ovejanacaru catupjjerïna, cunjämatejj uca ramanac nayrakatan catusipjjerïn ucatsti kallunacajj ch'ejjenaca, manchatanaca cunaw nacïna.\nUqhamasti Jacobojj yakhachänwa ucatsti Labanan rayata, ch'iyara tamanacap nayrakataruw ananokäna. Uqhamaw Jacobojj jupan pachpa yakha tamapa yakhachasjjäna Labanan tamapatjja.\nSapa cuti liq'i uywanacajj catusipcän ucqhajj Jacobojj ramanac uscurïna uywanacajj umapquis uca chekaru, uqhamat catusipqui uca horasajj varanac uñjapjjañapataqui.\nUcampisa cunapachatejj t'uqha uywanacajj catusiñ munapjjäna ucqhasti Jacobojj janiw cuna varanacsa usccänti. Uqhamatwa t'uqha animalanacajj Labanatac kheparäna, liq'inacäqui ucanacasti Jacobotaquiraquïnwa.\nUqhamatwa Jacobojj wali kamiriptawayi, walja ovejanacanïnwa, esclavonacani, esclavanacani, camellonacani, asnonacani cuna.